Yesu Nyi Ame Geɖewo To Ame Ʋɛwo Dzi | Nusɔsrɔ̃\nGBE BUBU Afrikaans Albanian Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Brazil Tokunɔgbe Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italy Tokunɔgbe Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexico Tokunɔgbe Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Esi [Yesu ŋe] aboloawo me vɔ la, ema wo na eƒe nusrɔ̃lawo, eye nusrɔ̃lawo hã ma wo na amehaawo.”—MAT. 14:19.\nMɔnu ka dzie Yesu to nyi amehawo?\nAleke Yesu zã apostoloawo kple hamemetsitsi siwo nɔ Yerusalem?\nƔekaɣie ɣeyiɣia de be Kristo naɖo ƒuƒoƒo aɖe si dzi wòato ana gbɔgbɔmenuɖuɖu amewo?\n1-3. Ƒo nu tso ale si Yesu nyi ameha gã aɖe le Betsaida nutowo me ŋu. (Kpɔ nɔnɔmetata si le nyatia ƒe gɔmedzedze.)\nKPƆ nudzɔdzɔa ɖa le susu me. (Xlẽ Mateo 14:14-21.) Do ŋgɔ teti na ƒe 32 M.Ŋ. ƒe Ŋutitotoŋkekenyuia ɖuɖu ye esia dzɔ. Ameha siwo dome ŋutsu siwo ade 5,000 le, hekpe ɖe nyɔnuwo kple ɖeviwo ŋu la, dze Yesu kple eƒe nusrɔ̃lawo yome yi teƒe tsoabo aɖe si gogo Betsaida, si nye kɔƒedu aɖe si le Galilea-ƒua ƒe dziehe ƒuta.\n2 Esi Yesu kpɔ amehaa la, woƒe nu wɔ nublanui nɛ eye wòda gbe le woƒe dɔnɔwo ŋu hefia nu geɖe wo tso Mawu Fiaɖuƒea ŋu. Esi fiẽsi ɖo la, nusrɔ̃lawo gblɔ na Yesu be wòaɖe asi le ameawo ŋu woayi kɔƒe siwo te ɖe afi ma ŋu me aɖaƒle nuɖuɖu na wo ɖokuiwo. Gake Yesu gblɔ na eƒe nusrɔ̃lawo be: “Mia ŋutɔwo mina nu wo woaɖu.” Eƒe nyawo anya wɔ moya na wo, elabena nuɖuɖu si le wo si le sue ŋutɔ—abolo atɔ̃ kple tɔmelã sue eve koe.\n3 Esi Yesu ƒe dɔme trɔ ɖe ameawo ŋu ta la, ewɔ nukunu aɖe—le nukunu sia gome la, Nyanyuigbalẽ ŋlɔla eneawo katã ƒo nu tso eŋu. (Marko 6:35-44; Luka 9:10-17; Yoh. 6:1-13) Yesu na eƒe nusrɔ̃lawo gblɔ na amehaa be woanɔ anyi ɖe gbeawo dzi hatsotso hatsotso, ɖewo 50, ɖewo 100. Esi wòdo gbe ɖa vɔ la, eŋe aboloawo kple tɔmelãwo me. Eyome le esi Yesu ŋutɔ nama nuɖuɖua na ameawo tẽe teƒe la, ema wo na “eƒe nusrɔ̃lawo, eye nusrɔ̃lawo hã ma wo na amehaawo.” Nukutɔe la, nuɖuɖua su ame sia ame eye ɖe gatsi anyi! Bu eŋu kpɔ ko: Yesu nyi ame akpe geɖewo to ame ʋɛwo dzi—si nye eƒe nusrɔ̃lawo. *\n4. (a) Nuɖuɖu ka tɔgbi nana ŋue Yesu tsi dzi ɖo vevie wu, eye nu ka tae? (b) Nu ka mee míadzro le nyati sia kple esi kplɔe ɖo me?\n4 Nu si ŋu Yesu tsi dzi ɖo vevie wue nye gbɔgbɔmenuɖuɖu nana eyomedzelawo. Enyae be gbɔgbɔmenuɖuɖu, si nye nyateƒenya siwo le Mawu ƒe Nya la me, kplɔa ame yia agbe mavɔ me. (Yoh. 6:26, 27; 17:3) Dɔmetɔtrɔ si ʋã Yesu wòtsɔ abolo kple tɔmelã nyi amehawo la kee ʋãe wòzã gaƒoƒo geɖe tsɔ fia nu eyomedzelawo. (Marko 6:34) Gake enɔ susu me nɛ hã be eteƒe madidi o, yeadzo le anyigba dzi atrɔ ayi dziƒo. (Mat. 16:21; Yoh. 14:12) Aleke Yesu ayi edzi anyi eyomedzelawo le anyigba dzi ne eyi dziƒo? Mɔnu sia dzi kee wòato—anyi ame geɖewo to ame ʋɛwo dzi. Gake ame kawoe anye ame ʋɛ siawo? Mina míakpɔ ale si Yesu zã ame ʋɛ aɖewo tsɔ nyi eyomedzela amesiamina geɖe siwo nɔ anyi le ƒe alafa gbãtɔ me la ɖa. Eyome le nyati si kplɔe ɖo me la, míadzro nyabiase vevi si ka mía dometɔ ɖe sia ɖe la me: Aleke míawɔ akpɔ ame ʋɛ siwo dzi Kristo to le mía nyim egbea la adze sii?\nWonyi ame akpe geɖewo to ame ʋɛwo dzi (Kpɔ memama 4)\nYESU TIA AME ƲƐAWO\n5, 6. (a) Nyametsotso vevi kae Yesu wɔ be eƒe nusrɔ̃lawo nayi edzi akpɔ woƒe gbɔgbɔmenuhiahiãwo le eƒe ku megbe? (b) Aleke Yesu dzra eƒe apostoloawo ɖo be woawɔ akpa vevi aɖe le eƒe ku megbe?\n5 Ƒome ƒe ta nyui wɔa ɖoɖo siwo hiã ale be eƒe ƒomea nate ŋu ayi edzi akpɔ woƒe nuhiahiãwo le eƒe ku megbe. Nenema ke Yesu, si ava zu Kristo hamea ƒe Ta la, wɔ ɖoɖowo be yeƒe nusrɔ̃lawo nayi edzi akpɔ woƒe gbɔgbɔmenuhiahiãwo le yeƒe ku megbe. (Ef. 1:22) Le kpɔɖeŋu me, anɔ ƒe eve do ŋgɔ na Yesu ƒe ku la, ewɔ nyametsotso vevi aɖe. Etia ame ʋɛ siwo dzi wòato anyi ame geɖewo la dometɔ gbãtɔwo. Mina míakpɔ nu si dzɔ ɖa.\n6 Esi Yesu do gbe ɖa zã bliboa katã vɔ la, etia apostolo 12 tso eƒe nusrɔ̃lawo dome. (Luka 6:12-16) Le ƒe eve siwo kplɔe ɖo me la, enɔ ŋutsu 12 siawo ŋu kplikplikpli eye wòfia nu wo to nya kple kpɔɖeŋuwo dzi. Enyae be nu geɖe li wòle be woasrɔ̃; le nyateƒe me la, esia tae woyi edzi yɔ wo be ‘nusrɔ̃lawo’ ɖo. (Mat. 11:1; 20:17) Eɖo aɖaŋu na wo ku ɖe woawo ŋutɔwo ƒe gbɔdzɔgbɔdzɔ aɖewo koŋ ŋu, eye wòna hehe geɖe wo le gbeƒãɖeɖedɔa me. (Mat. 10:1-42; 20:20-23; Luka 8:1; 9:52-55) Edze ƒãa be enɔ wo dzram ɖo be woawɔ akpa vevi aɖe le eƒe ku kple dziƒoyiyi megbe.\n7. Aleke Yesu na míenya nu si koŋ ŋu apostoloawo atsi dzi ɖo?\n7 Akpa kae apostoloawo awɔ? Esi ƒe 33 M.Ŋ. ƒe Pentekoste la nɔ ɖoɖom la, eva dze ƒãa be apostoloawo awɔ “dzikpɔkpɔdɔ.” (Dɔw. 1:20) Gake nu ka ŋue woatsi dzi ɖo wu? Míekpɔ esia le dze si Yesu ɖo kple apostolo Petro le eƒe tsitretsitsi megbe la me. (Mixlẽ Yohanes 21:1, 2, 15-17.) Yesu gblɔ na Petro le apostolo bubu aɖewo ŋkume be: “Nyi nye alẽ sueawo.” Yesu to ema dzi ɖee fia be yeƒe apostolowo anɔ ame ʋɛ siwo dzi yeato ana gbɔgbɔmenuɖuɖu ame geɖewo la dome. Aleke gbegbe nya siawo ɖe ale si Yesu lɔ̃a eƒe “alẽ sueawo” la fiae nye esi! *\nALE SI WONYI AME GEÐEWO TSO PENTEKOSTE DZI\n8. Le Pentekoste-ŋkekea dzi la, aleke xɔsetɔ yeyeawo ɖee fia be yewokpɔ ame siwo zãm Kristo nɔ la dze sii kɔtɛ?\n8 Tso ƒe 33 M.Ŋ. ƒe Pentekoste dzi la, apostoloawo dzie Kristo si wofɔ ɖe tsitre la to na gbɔgbɔmenuɖuɖu eƒe nusrɔ̃la amesiamina bubuawo. (Mixlẽ Dɔwɔwɔwo 2:41, 42.) Yudatɔwo kple ame siwo trɔ dzi me zu Yudatɔwo, siwo va zu Kristotɔ amesiaminawo gbe ma gbe la, kpɔ ame siwo zãm Kristo nɔ la dze sii kɔtɛ. Womehe ɖe megbe kura o, “woyi edzi lé fɔ ɖe apostoloawo ƒe nufiafiawo ŋu vevie.” Le agbalẽnyala aɖe ƒe nya nu la, Helagbe me dɔwɔnya si gɔme woɖe be “woyi edzi lé fɔ ɖe . . . ŋu” la fia “nuwɔna aɖe me léle ɖe asi sesĩe nuteƒewɔwɔtɔe kple susu katã tsɔtsɔ ɖo eŋu.” Xɔsetɔ yeyeawo di vevie be yewoasrɔ̃ Mawu ƒe Nya la me nyateƒea, eye wonya ame siwo tututu gbɔ woakpɔe le. Wokpɔ apostoloawo si nu nuteƒewɔwɔtɔe be woaɖe Yesu ƒe nyawo kple nuwɔnawo kpakple ŋɔŋlɔ siwo ku ɖe eŋuti la me na yewo. *—Dɔw. 2:22-36.\n9. Aleke apostoloawo tsɔ agba si le wo dzi be woanyi Yesu ƒe alẽawo la nu vevii?\n9 Apostoloawo tsɔ agba si le wo dzi be woanyi Yesu ƒe alẽawo la nu vevii. Esia ƒe kpɔɖeŋue nye ale si wokpɔ nya sesẽ aɖe si fɔ ɖe te si ate ŋu ade mama hame yeye si woɖo me la gbɔe. Nukutɔe la, nya si fɔ ɖe te la ku ɖe ŋutilãmenuɖuɖu ŋu. Wonɔ ahosi Helagbedolawo gblẽm ɖi le gbe sia gbe nuɖuɖu mama me, gake wonɔ nuɖuɖu nam ahosi Hebrigbedolawo ya. Aleke apostoloawo kpɔ nya sesẽ ma gbɔe? “Ame wuieveawo” tia nɔviŋutsu adre siwo dze be woakpɔ nuɖuɖumama ƒe “dɔ vevi” la dzi. Ðikeke mele eme o be apostoloawo dometɔ akpa gãtɔ kpɔ gome le nuɖuɖumama na ameha siwo Yesu nyi nukutɔe la me. Gake wokpɔe be nu si hiã vevie wu fifiae nye be yewoatsɔ gbɔgbɔmenuɖuɖunana aɖo nɔƒe vevitɔ. Eya ta wolé fɔ ɖe “nya la ƒe subɔsubɔdɔ” ŋu.—Dɔw. 6:1-6.\n10. Aleke Kristo zã apostoloawo kple hamemetsitsi siwo nɔ Yerusalem lae?\n10 Kaka ƒe 49 M.Ŋ. naɖo la, woɖo hamemetsitsi bubu siwo dze la be woakpe ɖe apostoloawo dometɔ siwo kpɔtɔ nɔ agbe la ŋu. (Mixlẽ Dɔwɔwɔwo 15:1, 2.) ‘Apostoloawo kple hamemetsitsi’ siawo siwo nɔ Yerusalem lae nye dɔdzikpɔha ɣemaɣi. Kristo, si nye hamea ƒe Ta, zã ŋutsu siwo dze ƒe ƒuƒoƒo sue sia be woakpɔ nya siwo fɔ ɖe te ku ɖe Kristotɔwo ƒe dzixɔsewo ŋu la gbɔ, eye woakpɔ gbeƒãɖeɖe Fiaɖuƒenyanyuia kple nufiafiadɔa dzi ahana eŋuti mɔfiamewo.—Dɔw. 15:6-29; 21:17-19; Kol. 1:18.\n11, 12. (a) Nu kae ɖee fia be Yehowa yra ɖe mɔnu si dzi Via to nɔ hameawo nyim le ƒe alafa gbãtɔ me la dzi? (b) Aleke amewo wɔ nya ame siwo dzi Kristo to nɔ hameawo nyim le gbɔgbɔ me?\n11 Ðe Yehowa yra ɖe mɔnu si dzi Via to nɔ hameawo nyim le ƒe alafa gbãtɔ me la dzia? Ðikeke mele eme o be eyra ɖe edzi! Aleke míewɔ nya? Dɔwɔwɔwo ƒe agbalẽa ka nya ta be: “Esi [apostolo Paulo kple eƒe mɔzɔhatiwo nɔ] duawo me tom la, wotsɔa nyametsotso siwo apostoloawo kple hamemetsitsi siwo le Yerusalem wɔ la ŋuti ɖoɖoawo naa wo, be woalé wo me ɖe asi. Ale, le nyateƒe me la, hameawo yi edzi sẽ ŋu le xɔse me, eye woƒe xexlẽme nɔ dzidzim ɖe edzi tso ŋkeke yi ŋkeke.” (Dɔw. 16:4, 5) De dzesii be nuwo dze edzi na hameawo esi wowɔ nu aduadu kple dɔdzikpɔha si nɔ Yerusalem. Ðe esia meɖo kpe edzi be Yehowa yra ɖe mɔnu si dzi Via to nɔ gbɔgbɔmenuɖuɖu nam hameawo la dzi oa? Mina míaɖo ŋku edzi be Yehowa ƒe yayra koe hea gbɔgbɔmenudzedziname vanɛ.—Lod. 10:22; 1 Kor. 3:6, 7.\n12 Va se ɖe fifia la, míeva kpɔe be Yesu zã mɔnu aɖe koŋ le eyomedzelawo nyinyi me: Eyae nye be enyi ame geɖewo to ame ʋɛwo dzi. Ɣemaɣi la, ame siwo dzi wòto nyi amewo le gbɔgbɔ me la dze ƒãa. Apostoloawo, siwo nye dɔdzikpɔha la me tɔ gbãtɔwo, nɔ nu siwo ɖee fia kɔtɛ be Mawu nɔ megbe na wo la wɔm. Dɔwɔwɔwo 5:12 gblɔ be: “Dzesi kple nukunu geɖewo nɔ eme vam le dukɔ la dome to apostoloawo ƒe asi dzi.” * Eya ta susu aɖeke meli si tae ame siwo va zu Kristotɔwo nabia be, ‘Ame kawo tututu dzi tom Kristo le le eƒe alẽawo nyim?’ mahã o. Gake kaka ƒe alafa gbãtɔ nawu enu la, nuwo trɔ kura.\nLe ƒe alafa gbãtɔ me la, ame siwo dzi Yesu to nɔ hameawo nyim la dze kɔtɛ (Kpɔ memama 12)\nƔEYIƔI SI ME GBE WUWLUIAWO SƆ GBƆ WU LUAWO\n13, 14. (a) Tsitretsiɖeŋu ka ŋue Yesu xlɔ̃ nu tsoe, eye ɣekaɣie eƒe nyawo te emevava? (b) Teƒe eve kawoe tsitretsiɖeŋua atso ava? (Kpɔ dzesidenyaa.)\n13 Yesu gblɔe ɖi be Kristo hamea ado go tsitretsiɖeŋu. Ðo ŋku edzi be le Yesu ƒe nyagblɔɖikpɔɖeŋu si ku ɖe luawo kple gbe wuwluiawo ŋu me la, exlɔ̃ nu be woawu gbe wuwlui (siwo nye alakpa Kristotɔwo) ɖe luawo (siwo nye Kristotɔ amesiaminawo) dome. Egblɔ be woaɖe asi le ƒuƒoƒo evea siaa ŋu woatsi va se ɖe nuŋeɣi, si anye “nuɖoanyi aɖe ƒe nuwuɣi.” (Mat. 13:24-30, 36-43) Eteƒe medidi hafi Yesu ƒe nyawo te emevava o. *\n14 Xɔsegbegbe dze egɔme ɣemaɣi le ƒe alafa gbãtɔ me Kristotɔwo dome. Gake Yesu ƒe apostolo wɔnuteƒewo nɔ abe “mɔxenu” ene, si na be aʋatsonufiafiawo megblẽ nu le hamea ŋu o. (2 Tes. 2:3, 6, 7) Ke hã le apostolo mamlɛtɔ ƒe ku megbe teti la, xɔsegbegbe va xɔ anyi nɔ koŋ, eye wònɔ dzidzim ɖe edzi le ƒe alafa geɖe siwo me nukuawo nɔ tsitsim la me. Le ɣeyiɣi mawo me la, gbe wuwluiawo, alo gbe vɔ̃ɖiawo, va sɔ gbɔ evɔ luawo ya nɔ ʋɛe. Ƒuƒoƒo aɖeke menɔ anyi si nɔ gbɔgbɔmenuɖuɖu nam amewo ɖe ɖoɖo nu o. Ke hã nɔnɔmeawo ava trɔ mlɔeba. Gake nyabiaseae nye be, Ɣekaɣie?\nNUŊEƔI LA—AME KAE ANYI AMEWO?\n15, 16. Nu nyui kawoe do tso Biblia Nusrɔ̃viawo ƒe Ŋɔŋlɔawo me dzodzro moveviɖoɖotɔe me, eye nyabiase kae fɔ ɖe te?\n15 Esi ɣeyiɣi si me nukuawo nɔ tsitsim la gogo eƒe nuwuwu la, ame geɖe va nɔ ɖe tsɔm le Biblia me nyateƒea me vevie. Ðo ŋku edzi be le ƒe 1870-awo me la, nyateƒea dila anukwaretɔwo ƒe ƒuƒoƒo sue aɖe wɔ ɖeka heɖo Biblia klasswo. Woɖe wo ɖokui ɖa tso gbe wuwluiawo, siwo nye alakpa Kristotɔ siwo le Kristodukɔa ƒe sɔlemehawo kple woƒe kɔmamawo me la, ŋu. Biblia Nusrɔ̃vi anukwaretɔ siawo tsɔ ɖokuibɔbɔ dzro Ŋɔŋlɔawo me veviedodotɔe, eye womelé woawo ŋutɔwo ƒe susuwo me ɖe asi kpaɖii o.—Mat. 11:25.\n16 Nu nyuiwo do tso Biblia Nusrɔ̃viawo ƒe Ŋɔŋlɔawo me dzodzro moveviɖoɖotɔe alea me. Nɔviŋutsu kple nɔvinyɔnu wɔnuteƒe mawo klo nu le alakpadzixɔsewo ŋu eye wokaka gbɔgbɔmenyateƒea, wota Biblia srɔ̃gbalẽwo hema wo yi didiƒe ke. Ame siwo gbɔgbɔmenyateƒea ƒe dɔ kple tsikɔ nɔ wuwum la kpɔ dzidzɔ ɖe woƒe agbalẽwo ŋu eye kakaɖedzi su wo si be yewoke ɖe nyateƒea ŋu. Eya ta nyabiase vevi aɖe fɔ ɖe te: Biblia Nusrɔ̃vi siwo nɔ anyi do ŋgɔ na ƒe 1914 lae nye ƒuƒoƒo si Kristo gblɔ ɖi be woanyi yeƒe alẽwoa? Ao. Ɣeyiɣi mawo gakpɔtɔ nye ɣeyiɣi si me nukuawo nɔ tsitsim, eye Kristo kpɔtɔ nɔ asi trɔm le ƒuƒoƒo si dzi wòato ana gbɔgbɔmenuɖuɖu amewo la ŋu. Ɣeyiɣia mede ɣemaɣi be woama alakpa Kristotɔ siwo le abe gbe wuwluiwo ene ɖa tso Kristotɔ vavã siwo nye luawo gbɔ o.\n17. Nu vevi kawoe te dzɔdzɔ tso ƒe 1914 me?\n17 Abe ale si míesrɔ̃e le nyati si do ŋgɔ me ene la, nuŋeɣia dze egɔme le ƒe 1914 me. Tso ƒe ma me la, nu ɖedzesi geɖewo te dzɔdzɔ. Woɖo Yesu zi dzi wòzu Fia, eye ŋkeke mamlɛawo dze egɔme. (Nyaɖ. 11:15) Tso ƒe 1914 va ɖo ƒe 1919 ƒe gɔmedzedze la, Yesu kple Fofoa wova lé ŋku ɖe gbɔgbɔmegbedoxɔa ŋu hekɔ eŋu. * (Mal. 3:1-4) Eyome tso ƒe 1919 me la, wodze luawo nu ƒoƒoƒu gɔme. Ðe ɣeyiɣia de mlɔeba be Kristo natia ƒuƒoƒo aɖe si ana gbɔgbɔmenuɖuɖu amewoa? Ɛ̃!\n18. Ame kae Yesu gblɔ ɖi be yeaɖo, eye nyabiase vevi kae fɔ ɖe tso esime ŋkeke mamlɛawo dze egɔme?\n18 Le Yesu ƒe nyagblɔɖi si ku ɖe nuwuɣia ŋu me la, egblɔe ɖi be yeaɖo kluvi aɖe si dzi yeato ana gbɔgbɔ me “nuɖuɖu . . . le ɣeyiɣi nyuitɔ dzi.” (Mat. 24:45-47) Ame kae anye kluvi ma? Abe ale si Yesu wɔe le ƒe alafa gbãtɔ me ene la, aganyi ame geɖewo to ame ʋɛwo dzi. Gake tso esime ŋkeke mamlɛawo dze egɔme la, nyabiase vevi si fɔ ɖe tee nye, Ame kawoe anye ame ʋɛ mawo? Nyati si kplɔe ɖo adzro nyabiase sia kple biabia bubu siwo ku ɖe Yesu ƒe nyagblɔɖia ŋu me.\n^ mm. 3 Memama 3: Ɣebubuɣi la, Yesu nyi ŋutsu 4,000 nukutɔe hekpe ɖe nyɔnuwo kple ɖeviwo ŋu; le esia hã gome la, ema nuɖuɖua “na eƒe nusrɔ̃lawo, eye nusrɔ̃lawo hã ma wo na amehaawo.”—Mat. 15:32-38.\n^ mm. 7 Memama 7: Le Petro ƒe agbenɔɣi la, dziƒomɔkpɔkpɔe nɔ ‘alẽ sue’ siwo wòle be woanyi la katã si.\n^ mm. 8 Memama 8: Esi wogblɔ be xɔsetɔ yeyeawo “[yi] edzi lé fɔ ɖe apostoloawo ƒe nufiafiawo ŋu vevie” la, esia ɖee fia be apostoloawo nɔ nu fiam wo edziedzi. Woŋlɔ apostoloawo ƒe nufiafia siawo dometɔ aɖewo ɖe agbalẽ siwo tso gbɔgbɔ me siwo le Kristotɔwo Ƒe Hela Ŋɔŋlɔawo me egbea la me.\n^ mm. 12 Memama 12: Togbɔ be nusrɔ̃la bubuwo hã xɔ gbɔgbɔa ƒe nukununanawo hã la, edze ƒãa be zi geɖe la, apostolo aɖee daa asi ɖe wo dzi alo nɔa eteƒe hafi woxɔa nunana mawo.—Dɔw. 8:14-18; 10:44, 45.\n^ mm. 13 Memama 13: Apostolo Paulo ƒe nya siwo le Dɔwɔwɔwo 20:29, 30 ɖee fia be teƒe evee tsitretsiɖeŋu si ava hamea dzi la atso. Gbã la, alakpa Kristotɔwo (‘gbe wuwluiawo’) “age ɖe” Kristotɔ vavãwo dome. Evelia, “le [Kristotɔ vavãwo] ŋutɔwo dome la” ame aɖewo azu xɔsegbelawo ahanɔ “nya totrowo” gblɔm.\n^ mm. 17 Memama 17: Kpɔ nyati si nye, “Kpɔ Ða! Meli Kpli Mi Ŋkekeawo Katã,” le magazine sia ƒe axa 11, memama 6.


Nutikɔname Vevie—Ale Si Nàwɔ Anɔ Te Ðe Enu\nNyɔ! | September 2014\nGBE BUBU Afrikaans Albanian Amharic Arabic Armenian Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Icelandic Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Maltese Myanmar Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tsonga Turkish Twi Ukrainian Urdu Vietnamese Xhosa Zulu\nNutikɔname Vevie—Ale Si Nàwɔ Anɔ Te Ðe Enu\nÐEÐI TE Anil ŋu vevie. Edze dɔ bubu gɔme elabe bubu le dɔ sia ŋu wu eye fetua hã nyo wu. Gake fifia la, zã tsina nɛ le dɔ me, eye wòwɔa dɔ kwasiɖanuwuwuwo gɔ̃ hã. Ɣeaɖewoɣi la, ezãa gaƒoƒo 80 tsɔ wɔa dɔ le kwasiɖaa me. Egblɔ be: “Nuwo le nyamaa le dɔa me eye ŋkunyemee dɔa dzi kpɔkpɔ katã kpɔ. Megblɔ na ɖokuinye be: ‘Nu kae nye esia me mede tae? Ne nyemedi nane wɔ o la, ke medɔ̃.’” Ðeɖi le Anil ŋu tem wu gbɔgblɔ.\nNutikɔname vevie menye ɖeɖiteameŋu dzro ko o, eyi ŋgɔ wu gbe sia gbe dɔwɔnawo ƒe nuteɖeamedziwo. Nutikɔname vevie ƒe dzesiwoe nye nuteɖeamedzi enuenu, mɔkpɔkpɔbuɖeame kple wɔnavɔleameŋu ƒe seselelãme sẽŋu. Dɔwɔwɔ tona le mo na ame siwo nu ti kɔ na vevie, womegatsɔa dzo ɖe dɔ ŋu o eye womegatea ŋu wɔa dɔ boo hã o. Woku nu me kpɔe be nutikɔname vevie tsoa seselelãme kple ŋutilã me lãmesẽkuxi gbogbo aɖewo hã gbɔ.\nNu kae nana nu tia kɔ na ame vevie? Dɔ ƒe agbogbododo ɖe ame dzi gbɔe wòtsona zi geɖe. Ganyawo ƒe sesẽ wɔe be dɔtɔ aɖewo biana tso woƒe dɔwɔlawo si be woawɔ dɔ wòagbɔ game si wòle be woakpã la dzi, eye ɣeaɖewoɣi la hena fetu ʋɛ aɖe ko. Mɔ̃ɖaŋununya wɔe fifia be le ame aɖewo gome la, woƒe dɔtɔwo tea ŋu yɔa wo ɣesiaɣi na dɔ, si wɔe be vovototo megava nɔa dɔwɔɣiwo kple ɖiɖiɖemeɣiwo dome o. Le ame aɖewo gome la, dɔ ƒe kemalimali, vɔvɔ̃ be dɔ ava ge le yewo si kple sese le wo ɖokui me be womele nu wɔm ɖe yewo ŋu nyuie o nana nu tia kɔ na wo vevie. Nenema kee, ɖoɖo gobi manɔ dɔ ŋu alo dɔwɔhatiwo dome masɔmasɔwo hã wɔnɛ be nu tia kɔ na ame bubuwo vevie.\nNutikɔname tea ŋu tsoa ame ŋutɔ hã gbɔ. Ame aɖewo lɔa dɔ geɖe ƒua akɔ bene yewoate ŋu aɖo yewoƒe agbemetaɖodzinuwo gbɔ alo akpɔ ga geɖe. Esia nana be womegavona kura o eye kaka woanya la, nu ti kɔ na wo vevie.\nNe dɔ nana be nu tia kɔ na wò vevie la, nu kae nàwɔ? Ne ewɔ na wò be nanewo ya ehiã be yeawɔ wo godoo la, asesẽ na wò be nàwɔ nane tso nɔnɔmea ŋu. Ke hã, àte ŋu awɔ nu ene siawo atsɔ anɔ te ɖe nutikɔname vevie nu. Ðewohĩ àkpɔe be nu bubu geɖewo li yeate ŋu awɔ be nɔnɔmeawo naɖɔ ɖo hafi.\n1. NYA NU SIWO LE VEVIE NA WÒ.\nNu kae nye nu vevitɔ na wò? Ame geɖewo ayɔ woƒe ƒomekadodo kple lãmesẽ gbã. Nu siawo tututui ate ŋu abɔ wò nenye be nu tia kɔ na wò vevie.\nNe ènya nu siwo le vevie na wò la, akpe ɖe ŋuwò be nàtso nya me le nya vevi aɖewo ŋu eye esia awɔe be nàɖe asi le nu siwo mehiã boo o la ŋu ahazã ɣeyiɣia ɖe nu siwo le vevie wu ŋu. Le kpɔɖeŋu me, ède dzesii be yeƒe dɔa ana nu nati kɔ na ye vevie. Gake ègblɔ na ɖokuiwò be, ‘Nyemate ŋu adi dɔ bubu alo aɖe dɔ dzi akpɔtɔ o; mehiã gae!’ Nyateƒee, ame sia ame hiã ga, gake ga agbɔsɔsɔme kae hiã eye nu ka gbegbee wòagblẽ le nu siwo le vevie na mí wu la ŋu?\nKpɔ nyuie be màgaɖe mɔ nu si amewo bua nu vevii la nava zu nu vevitɔ na wò o. Nu si wò dɔtɔ bua nu vevii la ate ŋu ato vovo na nu si le vevie na wò. Ame aɖewo ate ŋu ana dɔwɔɖui nanye nu vevitɔ na wo le agbe me, gake ɖo ŋkui be ako mekpɔa avese ƒe dzodzo be yeadzo o.\nBIBLIA ƑE MƆFIAME: “NE NU GBOGBO AÐEWO LE AME SI HÃ LA, EƑE AGBE MENƆA TE ÐE NU SIWO LE ESI LA DZI O.”—LUKA 12:15.\n2. NƆ AGBE TSƐ.\nNe èdi be yeaɖe hloloetsotso dzi kpɔtɔ ale be yeakpɔ ɣeyiɣi geɖe ɖe nu si le vevie na wò wu ŋu la, ɖewohĩ anyo be nàɖe wò dɔwo dzi akpɔtɔ. Ðe nu me na wò dɔtɔ ne wòaɖe dɔ dzi akpɔtɔ na wò alo kura gɔ̃ hã àte ŋu akpɔe be ahiã be yeadi dɔ bubu. Nu ka kee nètso nya me be yeawɔ o, abia godoo be nàtrɔ asi le ale si nèzãa gae kple ale si nènɔa agbee la ŋu. Esia menye nu si manya wɔ alo wɔwɔ sesẽ akpa abe ale si nàsusui ene o.\nLe dukɔ geɖe siwo me amewo tsia dzi ɖe adzɔdodo ŋu fũu akpa me la, wonana amewo xɔnɛ sena be ga si gbegbe ame kpɔna kple nunɔamesi si gbegbe le esi lae nana wòkpɔa dzidzɔ. Gake menye nyateƒe o. Agbe tsɛ nɔnɔ ate ŋu ana ablɔɖe geɖe kple dzidzeme ame. Be nàte ŋu awɔ tɔtrɔ sia la, ɖe gazazã dzi kpɔtɔ eye nànɔ ga dzram ɖo. Ðe fenyinyi dzi kpɔtɔ alo nàƒo asa nɛ kura. Dzro nu si tae wòahiã be miawɔ asitɔtrɔ ɖo la me kple wò ƒomea eye nàna woakpe asi ɖe ŋuwò le esia wɔwɔ me.\nBIBLIA ƑE MƆFIAME: “ESI NUNYIAME KPLE NUDODO LE MÍA SI LA, NU SIAWO ADZE MÍA ŊU.”—1 TIMOTEO 6:8.\n3. SRƆ̃ ALE SI NÀƑO ASA NA DƆ AÐEWO WƆWƆ.\nNe wò dɔ sɔ gbɔ akpa alo kuxi aɖe le fu ɖem na wò enuenu le dɔwɔƒea la, dzakae kple wò dɔtɔ. Ne anya wɔ la, do susu ɖa le ale si miakpɔ kuxia gbɔ le mɔ si aɖe vi na wò ŋutɔ kple wò dɔtɔa siaa la nu. Ka ɖe edzi nɛ be yedi vevie be yeawɔ dɔ nɛ, eye nàɖe nu siwo nàlɔ̃ faa awɔ la me nɛ, gake ɖe nu siwo madi be yeawɔ o la me eme nakɔ nɛ eye nàtɔ afɔ to sesĩe.\nBu nuwo ŋu yi ŋgɔ eye nàda asɔ. Ne èdi be woaɖe dɔ dzi kpɔtɔ na ye la, ele be nàse egɔme be wò dɔtɔ ate ŋu aɖe wò fetu hã dzi kpɔtɔ. Bu kuxi siwo ate ŋu ado mo ɖa abe dɔgeleamesi ene ŋu do ŋgɔ eye nàdzra ɖo ɖe eŋu. Nenɔ susu me na wò be ele bɔbɔe be nàkpɔ dɔ bubu ne dɔ si wɔm nèle fifia kpɔtɔ le asiwò me.\nNe wò kple wò dɔtɔ miegblɔ ɖoɖo yeye si nu mianɔ dɔ wɔm ɖo hese egɔme hã la, ele be nàkpɔ mɔ be ate ŋu agadi be yeadzi dɔ ɖe dɔ dzi na wò ne ɣeyiɣiawo va le yiyim. Nu kae ate ŋu akpe ɖe ŋuwò be nàtɔ afɔ to sesĩe? Nɔ nu siwo nèdo ŋugbe be yeawɔ la wɔm pɛpɛpɛ. Ne ète ŋu wɔ esia la, wò hã àte ŋu abia tso wò dɔtɔa si be wòawɔ ɖe eƒe ŋugbedodowo, si ƒe ɖee nye be madzi wò dɔwo ɖe edzi o la dzi.\nBIBLIA ME MƆFIAME: “MINA MIAƑE Ɛ̃ NANYE Ɛ̃ KO, EYE MIAƑE AO NANYE AO KO.”—MATEO 5:37.\n4. DI ƔEYIƔI NÀGBƆ ÐE EME.\nNe kuxi sesẽwo mele wò dɔa me o gɔ̃ hã la, nuteɖeamedzi, ame siwo ƒe nya me sẽ kple nɔnɔme madodzidzɔname aɖewo ya adze ŋgɔ wò godoo le dɔ me. Eya ta di ɣeyiɣi nàɖi ɖe eme nyuie ahakpɔ gome le modzakaɖeɖe siwo sɔ me. Ðo ŋku edzi be mehiã be modzakaɖeɖe nalɔ ga geɖe zazã ɖe eme hafi wòana miaƒe ƒomea ƒe dzi nadze eme o.\nTsɔ ɖe le nu bubuwo me eye nàdze xɔ̃ ame bubu siwo menye wò dɔwɔhatiwo o eye nàƒo asa na esusu be dɔ si ƒomevi alo dɔ agbɔsɔsɔme si wɔm yele ye afia be yele bo nu. Nu ka ta? Agbalẽ si nye Wò Ga Alo Wò Agbe (ele yevugbe me) gblɔ be: “Ame si nènye la xɔ asi boo wu dɔ si hea ga vɛ na wò.” Ne èbunɛ be dɔ si yewɔna koŋue na yele ame me eye asixɔxɔ le ye ŋu la, ke asesẽ na wò be nàɖe dɔ dzi akpɔtɔ.\nBIBLIA ME MƆFIAME: “GBƆÐEME ASIƲLO ÐEKA NYO WU AGBAGBADZEDZE KPLE DAGBADAGBA ÐE YA ME ASIƲLO EVE TAŊ.”—NYAGBLƆLA 4:6.\nÐe nàte ŋu awɔ tɔtrɔ siwo hiã be nànɔ te ɖe nutikɔname vevie nu dzidzedzetɔea? Ɛ̃, àte ŋui. Anil, si ƒe nya míegblɔ le nyati sia ƒe gɔmedzedze la te ŋu wɔe. Egblɔ be: “Meyi nye dɔtɔ xoxotɔ gbɔ hebiae be wòagbugbɔ axɔm, eye egbugbɔ xɔm hã. Ekpe ŋu nam be magakpɔ nye dɔwɔhati tsãtɔwo ƒe mo, elabena megblɔ na wo be mekpɔ dɔ gbagbe aɖe yina wɔwɔ ge. Woɖe nye fetu dzi kpɔtɔ zã. Gake nye susu me dze akɔ anyi fifia eye ɣeyiɣi geɖe su asinye na nye ƒomea kple nu bubu siwo le vevie nam la gbɔ kpɔkpɔ.”\nMÍEVO TSO NUTIKƆNAME VEVIE SI ME\nWayne kple Marie nye srɔ̃tɔ siwo le United States eye wole woƒe ƒe 30-awo ƒe gɔmedzedze.\nNu kae na be nu va ti kɔ na mi vevie?\nWayne: Míenɔ adzɔ geɖe dom eye míenyi fe gbogbo aɖe. Evɔ ɖe medi be mana míaƒe dɔa nali ke ne míaɖe dzi ɖi bɔkɔɔ eye magahiã be míawɔ dɔ boo hafi akpɔ ga o. Nye taɖodzinue nye be maɖe dzimaɖitsitsi dzi kpɔtɔ, gake ɖeko wòva dzii ɖe edzi boŋ.\nAleke wògblẽ nu le mia ŋui?\nWayne: Míeva kpɔe be taɖodzinu siwo gbɔ míenɔ agbagba dzem be míaɖo, siwo nye awu nyuiwo, aƒe gãwo kple mɔkekeyiyi le teƒe xɔŋkɔwo la, mena míenɔ dzidzɔ kpɔm o. Agbea ti kɔ nam eye nanekewɔwɔ megatsɔa fu le lãme nam o.\nMarie: Egblẽ nu le nye lãmesẽ ŋu. Ehe masɔmasɔwo de mía dome. Eye míegavivina tututu o.\nAleke miewɔ va le agbe tsɛ nɔm?\nWayne: Míede ŋugble tso míaƒe taɖodzinuwo kple míaƒe nɔnɔmea ŋu. Míeɖe adzɔ siwo míedona la dzi kpɔtɔ. Ɔfis nyakpɔ aɖe nɔ asinye, gake medzrae. Meɖe asi le ʋu si kuku dzɔa dzi nam la ŋu hedi ʋu bubu. Meva ɖo dɔwɔƒe kpokploe aɖe eye meɖoe koŋ be nyemakekee ɖe enu o. Míeɖe míaƒe nuzazãwo kple gazazã hã dzi kpɔtɔ.\nMarie: Agbe tsɛ nɔnɔ mesesẽ na mí abe ale si mesusui ene o. Míeɖe nuɖuɖu le nuɖuɖudzraƒe dzi kpɔtɔ eye míawo ŋutɔwo míeɖaa nu le aƒe me. Míedea afɔkame, si wɔe be míele lãmesẽ me wu. Mlɔeba la, míeva di ɣeyiɣi aɖe ƒe dɔ le wɔwɔm eye míewɔa lɔlɔ̃nu faa dɔ hã.\nVi kae wòɖe na mi?\nMarie: Gadidi megava nye nu vevitɔ na mí le agbe me o. Míetsɔ susu ɖo nu siwo le vevie wu la wɔwɔ ŋu, eye fifia tsi metoa mía dome kura o.\nWayne: Agbea va le bɔbɔe na mí wu. Fifia míele dzidzɔ kpɔm wu.\nDzidzedzekpɔkpɔ aɖe li si vɔ̃ɖi wu kpododonu.\nTaɖodzinu Aɖe Tae Mele Agbe Ðoa?\nMany people think money and fame are the priorities in life, but there is actually much more.\nNYATI SI LE AKPAA DZI Nutikɔname Vevie—Ale Si Nàwɔ Anɔ Te Ðe Enu\nTHE BIBLE'S VIEWPOINT Gbedodoɖa\nHELP FOR THE FAMILY Ale Si Nàdzudzɔ Dzikuléle Ðe Dɔ Me\nSuklidɔ—Aleke Nàwɔ Aɖe Eƒe Afɔkua Dzi Kpɔtɔ?\nPORTRAITS FROM THE PAST Spain Nyà Moriskowo\nWAS IT DESIGNED? Lãmenusenu Si Nana Be Ʋetsuviwo Mekpea Ŋgo O\nMawu Dɔ Mose Ðe Egipte\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! September 2014 | Nutikɔname Vevie—Ale Si Nàwɔ Anɔ Te Ðe Enu\nSeptember 2014 | Nutikɔname Vevie—Ale Si Nàwɔ Anɔ Te Ðe Enu\nNYƆ! September 2014 | Nutikɔname Vevie—Ale Si Nàwɔ Anɔ Te Ðe Enu


Yesu Le Galilea-ƒua Ta | Yesu Ƒe Agbemeŋutinya\nYESU ÐE EÐOKUI FIA LE GALILEA-ƑUA TA\nELE BE PETRO KPLE NUSRƆ̃LA BUBUAWO NANYI ALẼAWO\nLe zã mamlɛtɔ si me Yesu nɔ eƒe apostoloawo gbɔ la, egblɔ na wo be: “Ne wofɔm ɖe tsitre la, madze mia ŋgɔ ayi Galilea.” (Mateo 26:32; 28:7, 10) Azɔ eyomedzela geɖewo zɔ mɔa yi Galilea, gake nu kae woawɔ le afi ma?\nLe afi ma la, Petro gblɔ na apostoloawo dometɔ ade be: “Meyina tɔƒo.” Wo ame adea katã gblɔ be: “Míayi kpli wò.” (Yohanes 21:3) Womete ŋu ɖe lã aɖeke zã bliboa o. Esi ŋu nɔ kekem la, Yesu ɖe eɖokui fia le ƒua ta, gake womekpɔe dze sii o. Yesu do ɣli be: “Vinyewo, nane le mia si miaɖua?” Woɖo eŋu be: “Ao!” Yesu gblɔ na wo be: “Mida ɖɔ la ɖe ʋua ƒe ɖusime, eye miakpɔ lã aɖe.” (Yohanes 21:5, 6) Lã si woɖe la sɔ gbɔ ale gbegbe be ɖɔa hehe zu dɔ.\nYohanes gblɔ na Petro be: “Aƒetɔ lae!” (Yohanes 21:7) Enumake Petro tsɔ eƒe awudziwui do, elabena eɖee da ɖi hafi nɔ ɖɔa kplɔm. Edzo dze tsia me heƒu tsi abe meta 90 ene va gota. Ke ame mamlɛ siwo le tɔdziʋua me ya le ɖɔ si yɔ fũu kple tɔmelãwo la hem ɖɔɖɔɖɔ gbɔna gotae.\nEsi wova ɖi go la, wokpɔ “akadzo aɖe le afi ma, lãwo le edzi eye abolo hã le afi ma.” Yesu gblɔ na wo be: “Mitsɔ lã siwo mieɖe fifi laa la ƒe ɖe vɛ.” Petro he ɖɔ si yɔ fũu kple lã gã 153 la va gota! Yesu gblɔ be: “Miva ɖu ŋdinu.” Dzi menɔ wo dometɔ aɖeke ƒo ne wòabiae be, “Ame kae nènye?” hã o, elabena wokpɔe dze sii be Yesu ye. (Yohanes 21:9-12) Esiae nye zi etɔ̃lia si wòɖe eɖokui fia nusrɔ̃lawo le ha me.\nYesu na abolo kple tɔmelã wo katã woɖu. Azɔ anye be Yesu nɔ tɔmelã si woɖe la kpɔm esi wòbia be: “Simon, Yohanes vi, èlɔ̃am wu esiawoa?” Ðe Petro ƒe dzi ku ɖe lãɖeɖedɔa ŋu wu dɔ si Yesu di be wòawɔ la? Petro ɖo eŋu be: “Ɛ̃, Aƒetɔ, ènya be nyemelɔ̃a nu le gbɔwò o.” Eya ta Yesu gblɔ nɛ be: “Nyi nye alẽviawo.”—Yohanes 21:15.\nYesu gabiae ake be: “Simon, Yohanes vi, èlɔ̃ma?” Ðewohĩ eƒe biabiaa wɔ moyaa na Petro eye wòɖo eŋu kple mo vevi be: “Ɛ̃, Aƒetɔ, ènya be nyemelɔ̃a nu le gbɔwò o.” Yesu gblɔ nya si ɖi esi wògblɔ va yi la be: “Kplɔ nye alẽ sueawo.”—Yohanes 21:16.\nYesu gabiae zi etɔ̃lia be: “Simon, Yohanes vi, mèlɔ̃a nu le gbɔnye oa?” Ðewohĩ Petro anɔ susum azɔ be Yesu meka ɖe yeƒe nuteƒewɔwɔ dzi o. Petro gblɔ kple kakaɖedzi be: “Aƒetɔ, ènya nuwo katã, ènyae be nyemelɔ̃a nu le gbɔwò o.” Yesu gate gbe ɖe nu si wòle be Petro nawɔ la dzi esi wògblɔ be: “Nyi nye alẽ sueawo.” (Yohanes 21:17) Ɛ̃, ele be ame siwo le ŋgɔ xɔm la nasubɔ ame siwo wohe va Mawu ƒe alẽkpoa me.\nWobla Yesu hewui le esi wòwɔ dɔ si Mawu de esi be wòawɔ ta. Azɔ eɖee fia be nu sia tɔgbie ava dzɔ ɖe Petro dzi. Yesu gblɔ nɛ be: “Esime mèkpɔ tsi alea o la, wò ŋutɔ èdoa awu heyia afi si nèdi. Ke ne èku amegã la, àkɔ wò abɔwo dzi, eye ame bubu ado awu na wò, eye wòakplɔ wò ayi afi si mèdi o.” Gake Yesu de dzi ƒo nɛ be: “Nɔ yonyeme ɖaa.”—Yohanes 21:18, 19.\nPetro kpɔ apostolo Yohanes eye wòbia be: “Aƒetɔ, ke ame sia ya ɖe?” Ɛ̃, aleke etsɔme ava nɔ na apostolo si gbɔ Yesu melɔ̃a nu le o la? Yesu gblɔ be: “Ne nye lɔlɔ̃nue wònye be wòanɔ anyi va se ɖe esime mava ɖe, afi kae wòka na wò?” (Yohanes 21:21-23) Ele be Petro nadze Yesu yome, ke menye be wòatsi dzi ɖe nu si ame bubuwo awɔ ŋu o. Ke hã Yesu ɖee fia be Yohanes anɔ agbe wòadidi wu apostolo mamlɛawo, eye woana wòakpɔ Yesu ƒe anyinɔnɔ le Fiaɖuƒeŋusẽ me le ŋutega me.\nLe nyateƒe me la, Yesu wɔ nu bubu geɖe siwo ne wobe woaŋlɔ wo la, womate ŋu ayi agbalẽ geɖewo gɔ̃ hã me o.\nNu kae ɖee fia be apostoloawo menya nu si yewoawɔ le Galilea o?\nAleke apostoloawo wɔ kpɔ Yesu dze sii le Galilea-ƒua to?\nNu ka dzie Yesu te gbe ɖo be ele be ame siwo le ŋgɔ xɔm la nawɔ?\nAleke Yesu ɖe nɔnɔme si me Petro aku le la fiae?\nƉoe Ɖe Amewo Ɖoe Ɖe Amewo Le Galilea-ƒua Ta\njy ta 136 axa 308-309


2 Korintotɔwo 5 - Holy Bible [Ewe Bible 1913] - (2Ko 5)\nElabena mienyae bena, ne wogbã miaƒe agbadɔxɔ, si nye anyigbadzitɔ la, xɔtutu, si tso Mawu gbɔ la, anɔ mía si — xɔ, si wometso asi wɔe o, si nɔa anyi tegbetegbe le dziƒo la.\nElabena esia me mieŋena le hã, eye wòle mía dzrom bena, woatsɔ mía nɔƒe, si tso dziƒo la, ado na mí;\nne ele ale bena, ne wotsɔ awu ɖo na mí, womakpɔ mi amama o la.\nElabena mí amesiwo le agbadɔ me la, mieŋena, esi agba le mía kpem la ŋuti; elabena míele didim bena, woaɖe awu le mia ŋu o, ke boŋ bena, woaɖo awu na mi, bena agbe la nami nusi kuna la.\nKe amesi dzra mi ɖo na esia la, enye Mawu, amesi na Gbɔgbɔ ƒe awɔbanu hã mi.\nEyata dzi le mía ƒo ɖaasi, eye míenyae bena, ne míele aƒe le ŋutilã me la, míeɖo aƒe le Aƒetɔ la gbɔ haɖe o. —\nEyata mieɖoa vevie bena, aƒee míeɖale o, alo mɔtae míeɖale o, míadze eŋu.\nAzɔ esi míenya Aƒetɔ la vɔvɔ̃ la, míeƒoa nya ɖe amewo nu, ke míedze ƒã le Mawu ƒe ŋku me; ke mele mɔ kpɔm bena, míedze ƒã le miaƒe dzitsinya me hã.\nMiegale mía ɖokui kafum na mi o; ke miana asinukpɔkpɔ mi, nena míate ŋu aƒo adegbe le mia ŋuti, bena adegbeƒoƒo nanɔ mia si ɖe amesiwo ƒoa adegbe le ŋku me, eye menye le dzi me o la ŋuti.\nElabena ne míaƒe tame da la, eda na Mawu; ne tame nyui li na mí la, mia tae.\nElabena Kristo fe lɔlɔ̃ la le mia kplɔm,\neye míedzro eme kpɔ kpɔ esia bena, esi ame ɖeka ku ɖe amewo katã ta, eyata amewo katã ku. Eye wòku ɖe wo katã ta, bene amesiwo le agbe la, naganɔ agbe na wo ɖokui o, ke ne woanɔ agbe hena amesi ku, eye wògatsi tre le wo ta la boŋ.\nEyata tso esia dzi la míenya amea ɖeke le ŋutilã nu o; ne míenya Kristo gɔ̃ le ŋutilã nu hã la, azɔ la miegale enyam nenema o.\nKe wo katã tso Mawu gbɔ, amesi lé avu le mía kple eɖokui dome to Yesu Kristo dzi, eye wòna avuléle ƒe subɔsubɔdɔ mí.\nElabena Mawu enye amesi nɔ Kristo me lé avu le xexeame kple eɖokui dome, eye mebu woƒe vodadawo na wo o, eye wòtsɔ avulénya la de mia me.\nEyata azɔ míenye ame dɔdɔwo le Kristo teƒe, abe alesi Mawu le nu xlɔ̃m to mía dzi ene, eye míeɖea kuku le Kristo teƒe bena: Mina woalé avu le mia kple Mawu dome!\n2 Korintotɔwo 5:1\n2 Korintotɔwo 5:2\n2 Korintotɔwo 5:3\n2 Korintotɔwo 5:4\n2 Korintotɔwo 5:5\n2 Korintotɔwo 5:6\n2 Korintotɔwo 5:9\n2 Korintotɔwo 5:11\n2 Korintotɔwo 5:12\n2 Korintotɔwo 5:13\n2 Korintotɔwo 5:14\n2 Korintotɔwo 5:15\n2 Korintotɔwo 5:16\n2 Korintotɔwo 5:18\n2 Korintotɔwo 5:19\n2 Korintotɔwo 5:20\n2 Korintotɔwo 1 / 2Ko 1\n2 Korintotɔwo 2 / 2Ko 2\n2 Korintotɔwo 3 / 2Ko 3\n2 Korintotɔwo 4 / 2Ko 4\n2 Korintotɔwo 5 / 2Ko 5\n2 Korintotɔwo 6 / 2Ko 6\n2 Korintotɔwo 7 / 2Ko 7\n2 Korintotɔwo 8 / 2Ko 8\n2 Korintotɔwo 9 / 2Ko 9\n2 Korintotɔwo 10 / 2Ko 10\n2 Korintotɔwo 11 / 2Ko 11\n2 Korintotɔwo 12 / 2Ko 12\n2 Korintotɔwo 13 / 2Ko 13


2 Samuel 24 | Biblia Le Internet Dzi | Xexe Yeye Gɔmeɖeɖe\nDavid wɔ nu vɔ̃ esi wòxlẽ dukɔ la (1-14)\nDɔvɔ̃ wu ame 70,000 (15-17)\nDavid ɖi vɔsamlekpui (18-25)\nNyemasa vɔ na nye Mawu la dzodzro o (24)\n24 Eye Yehowa ƒe dɔmedzoe gabi ɖe Israel ŋu,+ elabena woƒoe ɖe David nu be wòawɔ nu si agblẽ nu le dukɔa ŋu gblɔ be: “Yi ɖaxlẽ+ ame siwo le Israel kple Yuda.”+ 2 Eya ta fia la gblɔ na aʋafia Yoab,+ si le eŋu la be: “Meɖe kuku, yi ɖatsa le Israel-toawo katã me, tso Dan va se ɖe Beer-Seba,+ ne miaŋlɔ dukɔ la me tɔwo ŋkɔ, ale be manya dukɔ la ƒe xexlẽme.” 3 Ke Yoab gblɔ na fia la be: “Yehowa wò Mawu nena dukɔ la nadzi ɖe edzi zi alafa, eye nye aƒetɔ fia ŋutɔ ƒe ŋkuwo nakpɔe, ke nu ka tae nye aƒetɔ fia la di be yeawɔ nu sia?” 4 Gake fia la ƒe nya kpe Yoab kple aʋakɔawo ƒe tatɔwo tɔ dzi. Eya ta Yoab kple aʋakɔawo ƒe tatɔwo dzo le fia la ŋkume be woayi aɖaŋlɔ Israel dukɔ la me tɔwo ŋkɔ.+ 5 Wotso Yordan-tɔsisia heva ƒu asaɖa anyi ɖe Aroer,+ ɖe du si le tɔʋu la titina ƒe ɖusime* ɖo ta Gadtɔwo ƒe nuto me kple Yazer+ lɔƒo. 6 Emegbe wova Gilead+ kple Tahtim-Hodsi-nyigba dzi, eye wolɔe ɖe eme yi Dan-Yaan hetrɔ ɖo ta Sidon.+ 7 Eye wova Tiro+ ƒe mɔ́ sesẽ la gbɔ kple Hivitɔwo+ kple Kanaantɔwo ƒe duwo katã me, mlɔeba wova wu enu ɖe Beer-Seba,+ si le Yuda ƒe Negeb.*+ 8 Ale woyi ɖatsa le anyigba blibo la katã dzi, eye wotrɔ gbɔ va Yerusalem le ɣleti asieke kple ŋkeke blaeve megbe. 9 Eye Yoab tsɔ dukɔ la me tɔ siwo ŋkɔ woŋlɔ la ƒe xexlẽme na fia la. Israel ŋutsu aʋawɔla siwo ate ŋu ata yi la ƒe xexlẽme le ame akpe alafa enyi, eye Yuda ŋutsuwo le ame akpe alafa atɔ̃.+ 10 Ke David ƒe dzi lã kpo*+ esi wòxlẽ dukɔ la vɔ megbe. Eya ta David gblɔ na Yehowa be: “Mewɔ nu vɔ̃+ ŋutɔ be mewɔ nu sia. Eya ta Yehowa, meɖe kuku, tsɔ wò subɔla ƒe vodada la kee;+ elabena mewɔ bometsinu ŋutɔ.”+ 11 Esi David fɔ le ŋdi me la, Yehowa ƒe gbe va na nyagblɔɖila Gad,+ si nye David ƒe ŋutegakpɔla be: 12 “Yi ɖagblɔ na David be: ‘Ale Yehowa gblɔe nye esi: “Nu etɔ̃ metsɔ ɖo ŋkuwòme. Tia wo dometɔ ɖeka, ne mawɔ wò.”’”+ 13 Ale Gad va David gbɔ, eye wòto nya la nɛ gblɔ be: “Dɔ nato le wò anyigba dzi ƒe adre loo,+ alo be nàsi le wò futɔwo nu ɣleti etɔ̃, esi wonya wò ɖe nu loo,+ alo dɔvɔ̃ nava wò anyigba dzi ŋkeke etɔ̃a?+ Azɔ bu eŋu, ne nàgblɔ nya aɖe nam mayi aɖagblɔ na Ame si dɔm.” 14 David gblɔ na Gad be: “Mexaxa ŋutɔ. Meɖe kuku, na míadze Yehowa si me,+ elabena eƒe nublanuikpɔkpɔ sɔ gbɔ;+ ke mègana madze amegbetɔ si me o.”+ 15 Azɔ Yehowa na dɔvɔ̃+ va Israel tso ŋdi va se ɖe ɣeyiɣi ɖoɖi la dzi, ale be ame akpe blaadre ku+ le dukɔ la me tso Dan va se ɖe Beer-Seba.+ 16 Esi mawudɔla la do eƒe asi ɖe Yerusalem dzi, be yeatsrɔ̃e la, vɔ̃ la ve Yehowa,*+ eya ta egblɔ na mawudɔla si le nu gblẽm le dukɔ la dome be: “Enyo! Ðiɖi wò asi azɔ.” Yehowa ƒe dɔla la ɖo Yebusitɔ+ Arauna+ ƒe nukuƒoƒe gbɔ lɔƒo. 17 Esi David kpɔ mawudɔla si le ameawo wum la, egblɔ na Yehowa be: “Nyee wɔ nu vɔ̃, nyee da vo; ke alẽ+ siawo ɖe, nu kae wowɔ? Meɖe kuku, wò asi neva nye kple fofonye ƒe aƒe la dzi boŋ.”+ 18 Eya ta Gad va David gbɔ gbe ma gbe va gblɔ nɛ be: “Yi Yebusitɔ Arauna ƒe nukuƒoƒe nàɖi vɔsamlekpui na Yehowa.”+ 19 Ale David yi le Gad ƒe nya la nu, abe ale si Yehowa de see ene. 20 Esi Arauna kpɔ fia la kple eŋumewo gbɔna egbɔ la, enumake Arauna do yi ɖabɔbɔ tsyɔ mo anyi ɖe fia la ŋkume. 21 Eye Arauna biae be: “Nu ka tae nye aƒetɔ fia va eƒe subɔvi gbɔ?” David ɖo eŋu be: “Wò nukuƒoƒe la ƒle gee meva, ne maɖi vɔsamlekpui na Yehowa, ale be dɔvɔ̃ la nu natso le dukɔ la dome.”+ 22 Ke Arauna gblɔ na David be: “Nye aƒetɔ fia netsɔe, ne wòatsɔ nu si nyo eŋu la asa vɔe faa. Nyiwoe nye esi be woatsɔ asa numevɔ, eye luƒotasiaɖam kple nyiawo ŋuti nuwo nanye nake. 23 Oo fia, wò subɔvi Arauna tsɔ nu siawo katã na fia la.” Eye Arauna gagblɔ na fia la be: “Yehowa wò Mawu la neve nuwò.” 24 Ke fia la gblɔ na Arauna be: “Kpao, ɖeko maƒlee le asiwò kple ga. Nyemasa numevɔ na Yehowa, nye Mawu la, dzodzro o.” Eya ta David ƒle nukuƒoƒe la kple nyiawo klosalo sekel* blaatɔ̃.+ 25 Eye David ɖi vɔsamlekpui+ ɖe afi ma na Yehowa, eye wòsa numevɔ kple ŋutifafavɔ. Eye Yehowa lɔ̃ se kuku si woɖe ɖe anyigba la ta,+ ale be dɔvɔ̃ la nu tso le Israel.\n^ Alo, “ƒe dzitsinya ɖe fu nɛ.”\n^ Alo, “te ɖe Yehowa dzi.”


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Myanmar Norwegian Polish Portuguese Romanian Russian Samoan Setswana Sinhala Slovak Slovenian Spanish Swedish Tagalog Thai Turkish Ukrainian\nTELEVISION ate ŋu anye nufiafiamɔnu nyui aɖe. To television dzi la, míesrɔ̃a nu tso dukɔ kple ame ƒomevi siwo ŋu anye ne míate ŋu anya nu tsoe gbeɖe o ŋu. Television kplɔa mí “ɖia tsa” le ave dodo siwo le anyigba xɔdzowo dzi me, kple le tsikpenyigba siwo fana miamiamia, siwo le anyigba ƒe mlɔenuwo ke la dzi hekplɔa mí yia to kɔkɔwo tame vaseɖe atsiaƒu ƒe gogloƒe ke. Ekpena ɖe mía ŋu míenyaa nu tso nu wɔnuku siwo nye atɔm kple ɣletiviwo siaa ŋu. Enana míekpɔa nudzɔdzɔwo enumake esime wole dzɔdzɔm le xexeame ƒe akpa bubuwo. Eye wòganana míenyaa nu geɖe tso dunyahehe, blemaŋutinya, nyadzɔdzɔwo, kple dekɔnuwo ŋu. Television nana míekpɔa kuxi siwo me tom amewo le kple dzidzɔ si kpɔm wole siaa. Eɖea modzaka na ame, efiaa nu ame, eye edea dzo ame me ɖe nuwɔwɔ ŋu kura gɔ̃ hã.\nGake nu geɖe siwo woɖena fiana le television dzi metua ame ɖo loo alo fiaa nu adodoe aɖeke ame o. Ke hã, anɔ eme be amesiwo ɖea ɖeklemi television dzi wɔnawo wue nye amesiwo ƒoa nu tsia tre ɖe alesi gbegbe woɖena ŋutasẽnuwɔwɔ kple gbɔdɔdɔnuwɔnawo fiana gaglãe le edzi ŋu. Le kpɔɖeŋu me, numekuku aɖe si wowɔ le United States (États-Unis) ɖee fia be, television dzi wɔna 2 kloe le 3 ɖesiaɖe me nye esiwo me woɖea ŋutasẽnuwɔnawo fiana le, si nye ŋutasẽnuwɔna ade le gaƒoƒo ɖesiaɖe me. Kaka ɖevi aɖe si kpɔa television nava zu ame tsitsi la, akpɔ ŋutasẽnuwɔna kple amewuwu akpe geɖe teƒe. Gbɔdɔdɔnuwɔnawo hã bɔna ɖe television dzi wɔnawo me fũ. Woƒoa nu tso gbɔdɔdɔ ŋu le television dzi wɔna eve le etɔ̃ ɖesiaɖe me me, eye gbɔdɔdɔnuwɔnawo dzena le television dzi wɔna 35 le alafa me me. Zi geɖe la, wonana wòdzena le wɔna siawo me be afɔku aɖeke mele gbɔdɔdɔnuwɔna mawo me o, eye amesiwo menye srɔ̃tɔwo o hã kpɔa gome le eme faa. *\nAme geɖe wu va le dzidzɔ kpɔm ɖe wɔna siwo me woɖea gbɔdɔdɔ kple ŋutasẽnuwɔwɔ fiana le ŋu ŋutɔ le xexeame godoo. Amerikatɔwo ƒe sinima siwo me wowɔa anyrãnu geɖe le, eye wova ɖena wo fiana le television dzi emegbe la, le dukɔ bubuwo me ɖom bɔbɔe. Mehiã kokoko be eme nuwɔnawo nanyo alo be fefea ŋɔŋlɔ nanye aɖaŋunu boo aɖeke o. Gake wosea wo gɔme bɔbɔe. Wowɔa kɔdada, amewuwu, gbeɖiɖi kple nukpɔkpɔ tɔxɛwo kpakple gbɔdɔdɔnuwɔnawo ŋudɔ tsɔ léa ekpɔlawo ɖi be woayi edzi anɔ ekpɔm. Gake be woana ekpɔla nayi ekpɔkpɔ dzi la, ebia be woanɔ ɖeɖefiawo ɖɔlim. Nu ɖeka tɔgbe kpɔkpɔ tina nukpɔlawo kaba; nusiwo wɔa dɔ ɖe wo dzi vevie tsã la megava ɖia naneke na wo o. Bene sinimawɔlawo nana nukpɔlawo naɖi kɔ na woƒe dzodzrowo la, wogatrɔa asi le sinimaawo ŋu wodzia ŋɔ hewɔa dɔ ɖe ame dzi geɖe wu, to alesi wonana be ŋutasẽnuwɔnawo, gbɔdɔdɔnuwɔnawo, hlɔ̃nuwɔwɔwo, kple nutɔŋkuwo ɖeɖe fia gaglã sɔa gbɔ ɖe wo me geɖe wu dzi.\nNyaʋiʋli le Television ƒe Ŋusẽkpɔɖeamedzi Ŋu\nAleke television dzi ŋutasẽnuwɔna kple gbɔdɔdɔnuwɔnawo kpɔkpɔ atraɖii kpɔa ŋusẽ ɖe ekpɔlawo dzii? Ðeklemiɖelawo gblɔna be ŋutasẽnu siwo wowɔna le television dzi nana amewo wɔa nu adãtɔe eye, womegasea veve ɖe amesiwo ŋu wowɔa anyrã le ŋutɔŋutɔ nu o. Wogblɔna hã be gbɔdɔdɔnuwɔnawo ɖeɖe fia doa gbolowɔwɔ ɖe ŋgɔ, eye wònana agbenyuinɔnɔ yia to.\nÐe television kpɔkpɔ doa nuwɔna mawo ɖe ŋgɔ nyateƒea? Woʋli nya le biabia sia ŋu ƒe bla nanewo; numekuku alafa geɖe, agbalẽ akpe geɖewo, kple nyati vovovowo dzro nya sia me. Nya vevi si womete ŋu le ta kpɔm na le nyaʋiʋli sia me o enye alesi wòsesẽ be woaɖo kpe edzi be ŋutasẽnuwɔnawo kpɔkpɔ le television dzi tso ɖevime nana be ame va zua adãnuwɔla emegbe. Esesẽna ɣeaɖewoɣi be woaɖo kpe nane si dzɔ kple nusi tututu gbɔ wòtso dzi. Le kpɔɖeŋu me: Tsɔe be èno atike aɖe zi gbãtɔ, eye le gaƒoƒo ʋɛ aɖewo megbe la ŋuti te wò fiefie. Le go sia me la, ele bɔbɔe be nàƒo nya ta be atikea gbɔe ŋutifiefiea tso. Gake ɣeaɖewoɣi la, atike aɖe ƒe nugbegblẽ le ame ŋu medzena kaba o. Ne edzɔ nenema la, asesẽ ŋutɔ be nànya nusi koŋue le nu gblẽm le ŋuwò, le esi kuxia ate ŋu atso nu vovovowo gbɔ ta.\nNenema kee wòsesẽ be woaɖo kpe edzi be ŋutasẽnuwɔna siwo woɖena fiana le television dzi la gbɔe nu vlo kple nusiwo tsi tre ɖe hadomegbenɔnɔ ŋu wɔwɔ tsona. Numekuku geɖe ɖee fia be ate ŋu adzɔ nenema. Gakpe ɖe eŋu la, nuvlowɔla aɖewo gblɔ be nusiwo yewokpɔ le television dzie na yewonɔa agbe vlo hesẽa ŋuta. Le go bubu me la, nu geɖewo hã kpɔa ŋusẽ ɖe amewo ƒe agbenɔnɔ dzi. Video dzi fefe siwo me wowɔa ŋutasẽnuwo le, xɔlɔ̃wo kple ƒometɔwo ƒe agbenɔnɔ, nɔnɔme si me ame tsi le—nusiawo katã ate ŋu awɔe be ame nanye adãnuwɔla.\nAle wɔ mewɔ nuku o be, amewo ƒe nukpɔsusu to vovo le nya sia ŋu. Canadatɔwo ƒe susuŋutinunyala aɖe ŋlɔ bena: “Dzɔdzɔmeŋutinunya me numekuku meɖo kpe edzi be ŋutasẽnuwɔnawo kpɔkpɔ le television dzi nana be ame sẽa ŋuta loo, alo nana be ame bubuwo ƒe fukpekpe megatsɔa fu le lãme na ame o.” Amerika Susuŋutinyalawo ƒe Habɔbɔ ƒe Kɔmiti si Kpɔa Nyakakamɔnuwo kple Hadomenyawo Gbɔ gblɔ be: “Ðikeke aɖeke mele eme o be, ƒomedodo le ŋutasẽnuwɔnawo kpɔkpɔ fũ le television dzi kple alesi amewo va le dzidzɔ kpɔm ɖe ŋutasẽnuwɔnawo ŋu kpakple alesi adãnuwɔwɔ le dzidzim ɖe edzii dome.”\nAlesi Television Kpɔa Ŋusẽ Ðe Tamebubu Dzii\nÐo ŋku edzi be eŋutinunyalawo gakpɔtɔ le nya ʋlim le kpeɖodzia ŋu—nenye be woate ŋu aɖo kpe edzi be adãnuwɔwɔ kpɔkpɔ nana wowɔa nu adãtɔe loo alo menanae o. Gake ame aɖewo aʋli nya be television mekpɔa ŋusẽ aɖeke ɖe míaƒe tamebubu kple nuwɔna dzi o. Wò ya bu eŋu kpɔ ko. Foto ɖeka aɖe kpɔkpɔ ɖeɖe dzaa ate ŋu ana míado dziku, afa avi, alo akpɔ dzidzɔ. Hadzidzi hã wɔa dɔ ɖe mía dzi vevie. Nyagbɔgblɔwo, esiwo le agbalẽ dzi gɔ̃ hã, nana míebua tame, woʋãa mí, eye wonana míetsona ɖe nuwɔwɔ ŋu. Ke kpɔ ŋusẽ si gbegbe sinima me ɖeɖefia, haƒoƒo, kple nyagbɔgblɔ siwo ŋu wotrɔ asi le aɖaŋutɔe akpɔ ɖe ame dzii ɖa! Mewɔ nuku o be television kpɔa ŋusẽ ɖe ame dzi ale gbegbe! Eye ebɔ hã ŋutɔ. Agbalẽŋlɔla aɖe gblɔ be: “Tso keke esime amegbetɔwo srɔ̃ alesi woaŋlɔ woƒe susuwo ɖi la, . . . womegato nyatakakamɔnu ƒe aɖaŋunu aɖeke vɛ si kpɔ ŋusẽ ɖe ŋkuʋuʋu dzi wu television o.”\nAsitsadɔwɔƒewo gblẽa ga dɔlar miliɔn akpe geɖe ɖe boblododo woƒe adzɔnuwo ŋu le television dzi ƒe sia ƒe, elabena wonyae be nusi amewo kpɔna kple nusi wosena wɔa dɔ ɖe wo dzi vevie. Menye ɖee wozãa ga gbogbo ma gbegbe kple susu be ɖewohĩ awɔ dɔ o; ke boŋ woka ɖe edzi be awɔ dɔ godoo. Enana wodzraa woƒe adzɔnuwo. Le ƒe 2004 me la, Coca-Cola Adzɔha la zã dɔlar miliɔn 2,200 tsɔ do boblo woƒe adzɔnuwo le magazinewo me, kpakple le radio kple television dzi, le xexeame godoo. Ðe gazazã ma ɖe via? Adzɔha la kpɔ viɖe gbogbo si ade dɔlar miliɔn 22,000 sɔŋ kloe le ƒe ma me. Boblodolawo nyae be boblododo ɖeka aɖe ko makpɔ ŋusẽ ɖe amewo dzi o. Ke boŋ wonya be boblododo enuenu ƒe geɖe ye kpɔa ŋusẽ ɖe amewo dzi.\nNe sɛkɛnd 30 ƒe boblododo te ŋu kpɔa ŋusẽ ɖe ame ƒe nɔnɔme kple nuwɔnawo dzi la, míate ŋu aka ɖe edzi be, television kpɔkpɔ gaƒoƒo geɖe hã akpɔ ŋusẽ ɖe míadzi godoo. Agbalẽŋlɔla aɖe si ŋlɔ nu tso television ŋu gblɔ be: “Togbɔ be ame geɖe mete ŋu kpɔnɛ dzea sii bɔbɔe o hã la, television toa modzakaɖeɖe kple fefe siwo meɖi naneke o dzi wɔa nu abe ayemenufiala ene.” (Television—An International History) Television ŋuti gbalẽ bubu gblɔ be: “Television le alesi míebua tamee trɔm.” (A Pictorial History of Television) Nya si wòle be míabia mía ɖokui enye, ‘Ðe nusiwo mekpɔna le television dzi kpɔa ŋusẽ ɖe nye tamebubu dzi wòsɔna ɖe alesi medii nua?’\nLe mawusubɔlawo gome la, nyabiabia ma le vevie etɔxɛe. Nusiwo woɖena fiana le television dzi dometɔ geɖe tsi tre ɖe Biblia me gɔmeɖose kple agbenɔnɔ ƒe dzidzenu kɔkɔwo ŋu. Wonana agbenɔnɔ kple nuwɔna siwo dzi Ŋɔŋlɔawo meda asi ɖo o la dzena abe nusiwo nyo hesɔ, eye kura gɔ̃ hã be wole tsia dzi ene. Le ɣeyiɣi ma ke me la, woŋea aɖaba ƒua Kristotɔwo ƒe dzidzenuwo dzi hedoa vloe, eye woɖua fewu le amesiwo léa dzidzenu siawo me ɖe asi gɔ̃ hã ŋu le television dzi wɔnawo me edziedzi. Agbalẽŋlɔla aɖe fa konyi be: “Mesɔgbɔ be woana nugbegblẽ nadze nunyui o. Ke wodina hã be yewoana woabui be nunyui nye nugbegblẽ.” Nenemae “ayemenufiala” la nɔa dalĩ dom heyɔa: “Vɔ̃ be nyui kple nyui be vɔ̃.”—Yesaya 5:20.\nEle be míakpɔ mía ɖokui dzi le nusiwo míekpɔna ŋu, elabena woakpɔ ŋusẽ ɖe míaƒe tamebubu dzi. Biblia gblɔ be: “Ne èzɔ kple nunyalawo la, àdze nunya; ke ne ède ha kple bometsilawo la, àzu ame gbegblẽ.” (Lododowo 13:20) Biblia ŋuti nunyala Adam Clarke gblɔ be: “Be woazɔ kple ame aɖe bia lɔlɔ̃ kple kukuɖeameŋu; eye manya wɔ be míagbe amesiwo míelɔ̃ sɔsrɔ̃ o. Eyatae míegblɔna be, ‘Fiam eƒe zɔhɛ, ne magblɔ amesi ƒomevi wònye la na wò’ alo nɔnɔme si le esi la na wò.” Abe alesi míekpɔe do ŋgɔ ene la, ame akpa gãtɔ zãa ɣeyiɣi gbogbo aɖe tsɔ nɔa television dzi fefewɔla siwo medze nunya kura o la kpɔm, si nye ha dede kpli wo le mɔ aɖe nu, amesiwo Kristotɔ vavã aɖeke madi be yeakpe va yeƒe aƒeme gbeɖe o.\nNe ɖɔkta ŋlɔ atike aɖe si nu sẽ na wò la, anɔ eme godoo be, àbu viɖe kple afɔku siwo ate ŋu ado tso ezazã me siaa ŋu nyuie. Atike siwo mesɔ o nono—alo atike si nyo kura gɔ̃ hã nono wòagbɔ eme—ate ŋu agblẽ nu le ŋuwò. Nenema ke wòle le television kpɔkpɔ hã gome. Eyata nunya le eme be míabu nusiwo míekpɔna le television dzi la ŋu nyuie moveviɖoɖotɔe.\nApostolo Paulo si gbɔgbɔ ʋã la xlɔ̃ nu Kristotɔwo be woade ŋugble le nusiwo nye nyateƒe, nusiwo dze na bubu, nusiwo le dzɔdzɔe, nusiwo le dzadzɛ, nusiwo dze na lɔlɔ̃, nusiwo dze na gbɔgblɔ, nusiwo dzea ame wɔwɔ, kple esiwo dze na kafukafu la ŋu. (Filipitɔwo 4:6-8) Àwɔ ɖe aɖaŋuɖoɖo sia dzia? Àkpɔ dzidzɔ ne èwɔ ɖe edzi.—g10/06.\n^ mm. 3 United States ƒe akɔntabubuwo sɔ kple dukɔ bubuwo tɔ, le esi wònye be woɖea Amerikatɔwo ƒe television dzi wɔnawo kple sinimawo fiana le xexeame katã ta.\n“Television nye nutovɛ aɖe si ana be amesiwo màlɔ̃ be yeakpe va aƒewò me gbeɖe o la, nanɔ modzaka ɖem na wò le wò ŋutɔ wò xɔ me.”—Britaintɔ nyadzɔdzɔxlẽla, David Frost\n[Aɖaka si le axa 5]\nKE GBƆDƆDƆ KPLE ŊUTASẼNUWƆNA SIWO LE BIBLIA ME YA ÐE?\nVovototo kae le ŋutasẽnuwɔna kple gbɔdɔdɔnuwɔna siwo woɖena fiana le television dzi kple esiwo ŋu woƒo nu tsoe le Biblia me dome? Woŋlɔ gbɔdɔdɔ kple ŋutasẽnuwɔna ŋuti nya siwo le Biblia me la le míaƒe nufiafia ta ke menye le modzakaɖeɖe ta o. (Romatɔwo 15:4) Mawu ƒe Nya la ƒo nu tso ŋutinya me nudzɔdzɔ ŋutɔŋutɔwo ŋu. Ekpena ɖe mía ŋu míenyana Mawu ƒe nukpɔsusu le nuwo ŋu, eye míesrɔ̃a nu tso ame bubuwo ƒe vodadawo me.\nLe dukɔ akpa gãtɔ siwo me woɖea gbɔdɔdɔnuwɔna kple ŋutasẽnuwɔnawo fiana le television dzi me la, menye le nufiafia tae o—ke boŋ ga tae. Boblodolawo di be yewoakpɔ ŋusẽ ɖe ame geɖe alesinu yewoate ŋui dzi, eye gbɔdɔdɔnuwɔna kple ŋutasẽnuwɔnawo nana be nukpɔlawo mete ŋu tsona le woƒe television gbɔ o. Emetsonuae nye be: Wokpɔa boblododoawo, eye woƒlea nusi wole boblo domee la. Television dzi nyadzɔdzɔxlẽlawo gblɔna be: “Ne ewɔ dɔ ɖe ame dzi vevie la, ke woanɔ nu ƒom le eŋu.” Ne míagblɔe kpuie ko la, amewo tsia dzi ɖe nyadzɔdzɔ me nyatakaka siwo doa ŋɔdzi na ame—abe hlɔ̃dodo, dzɔdzɔmefɔku, kple aʋawɔwɔ ene—ŋu wu nyadzɔdzɔ siwo mewɔa dɔ ɖe ame dzi o.\nTogbɔ be Biblia ƒo nu tso ŋutasẽnuwɔnawo ŋu hã la, edea dzi ƒo na amewo be woanɔ ŋutifafagbe—be woakpɔ masɔmasɔwo gbɔ le ŋutifafa me, ke menye be woabia hlɔ̃ na wo ɖokui o. Ekafua gbɔdɔdɔ ƒe agbenyuinɔnɔ ɣesiaɣi. Menye nyatakaka siawo ŋue woƒoa nu tsoe alo ɖena fiana le television dzi wɔna akpa gãtɔ me o.—Yesaya 2:2-4; Korintotɔwo I, 13:4-8; Efesotɔwo 4:32.\n“Dzɔdzɔmeŋutinunyalawo kple lãmesẽnyagbɔkpɔlawo nɔ te ɖe kpeɖodzi siwo ŋu woke ɖo le numekuku siwo wowɔ le ƒe blanane siwo va yi me dzi ƒo nya ta nukutɔe be, ŋutasẽnuwɔnawo kpɔkpɔ le television dzi ate ŋu agblẽ nu le ɖeviwo ŋu vevie.”—Henry J. Kaiser-ƒomea, Lãmesẽnyawo Ŋuti Nyatakakanaha.\n“[Míeda asi ɖe] nya si Amerika Ðeviwo ƒe Lãmesẽ Ŋuti Nusrɔ̃ƒe gblɔ be ‘mele be woaɖe mɔ ɖevi siwo xɔ ƒe eve kple esiwo mekpɔ xɔe haɖe o siaa nanɔ television kpɔm o’ la dzi. Ehiã be ɖevi siawo siwo ƒe ahɔhɔ̃ gakpɔ le dɔ wɔm vevie ɖota tsitsi gbɔ la nade ha kple ame ŋutɔŋutɔ siwo afe fefe kpli wo ale be esia nade wo dzi woatsi le susu me, le ŋutilã me, kple le hadomenunya me.”—Dukɔa ƒe Nyakakamɔnu Kple Ƒomenyawo Gbɔkpɔdɔwɔƒe.\n[Nɔnɔmetata si le axa 6, 7]\nÐe nusiwo mekpɔna le television dzi trɔa nye tamebubu wòsɔna ɖe alesi medii nua?\nƉoe Ɖe Amewo Ɖoe Ɖe Amewo TV—“Ayemenufiala” La\ng 10/06 axa 4-7


Aleke Kristotɔ Ayi Edzi Anɔ Agbe Dzadzɛ? | Nusɔsrɔ̃\n“Miklɔ miaƒe asiwo, . . . eye mikɔ miaƒe dziwo ŋu.”—YAKOBO 4:8.\nALEKE MAWUNYAKPUKPUI SIAWO AKPE ÐE MÍA ŊU MÍANƆ AGBE DZADZƐ?\n1. Nu kae ame geɖewo bu be megblẽ naneke o?\nXEXE gbegblẽ aɖe mee míele. Le kpɔɖeŋu me, ame geɖe susu be menye nu gbegblẽ be ŋutsu nadɔ ŋutsu gbɔ alo be ame nadɔ kple ame si menye srɔ̃a o. Gbɔdɔdɔ manɔsenu ƒe nuwɔnawo bɔ ɖe videowo, filmwo, sinimawo, agbalẽwo, hadzidziwo kple boblododowo me. (Psalmo 12:8) Gake Yehowa ate ŋu akpe ɖe mía ŋu míanɔ agbe si dzea eŋu. Míate ŋu anɔ agbe dzadzɛ alo anɔ kɔkɔe le xexe sia si ƒe agbenɔnɔ ƒaƒã la gɔ̃ hã me.—Xlẽ 1 Tesalonikatɔwo 4:3-5.\n2, 3. (a) Nu ka tae wòle be míaɖe dzodzro vɔ̃wo ɖa le mía me? (b) Nu kawo mee míadzro le nyati sia me?\n2 Be míaƒe nu nadze Yehowa ŋu la, ele be míatsri nu sia nu si wòlé fui. Gake esi míede blibo o ta la, agbe gbegblẽ nɔnɔ ate ŋu ahe mí abe ale si nudeƒenu (nu si wode akpoŋ nu) hea tɔmelãwoe ene. Ne gbɔdɔdɔ ƒe dzodzro aɖe nyɔ ɖe mía me la, ele be míaɖee le susu me enumake. Ne menye nenema o la, dzodzro vɔ̃ ma nu asẽ ale gbegbe be ne mɔnukpɔkpɔa ʋu ɖi na mí la, míawɔ nu vɔ̃. Ðeko wòle abe ale si Biblia ŋutɔ gblɔe ene be: “Ne nudzodzro la fɔ fu la, edzia nu vɔ̃.”—Xlẽ Yakobo 1:14, 15.\n3 Dzodzro vɔ̃ ate ŋu anɔ tsitsim le míaƒe dzi me. Ema tae wòle be míakpɔ nyuie le nu siwo míeɖea mɔ wodzroa mí la ŋu. Ne míeɖea dzodzro vɔ̃wo ɖa le mía me la, ana míaƒo asa na gbɔdɔdɔ manɔsenu kple emetsonu wɔnublanuiwo. (Galatiatɔwo 5:16) Le nyati sia me la, míadzro nu etɔ̃ siwo akpe ɖe mía ŋu míawɔ avu kple dzodzro vɔ̃wo me; woawoe nye: ƒomedodo si le mía kple Yehowa dome, aɖaŋuɖoɖo siwo le eƒe Nya la me kple kpekpeɖeŋu si Kristotɔ tsitsiwo nana mí.\n4. Nu ka tae wòle vevie be míate ɖe Yehowa ŋu?\n4 Biblia gblɔ na ame siwo di be ‘yewoate ɖe Mawu ŋu’ la be: “Miklɔ miaƒe asiwo” eye “mikɔ miaƒe dziwo ŋu.” (Yakobo 4:8) Ne Yehowa nye mía Xɔlɔ̃ vevi la, menye míaƒe nuwɔnawo koe míedina be wòadze eŋu o, ke míedina be míaƒe tamesusuwo hã nadze eŋu. Ne míaƒe tamesusuwo dza hele kɔkɔe la, míaƒe dzi me hã akɔ. (Psalmo 24:3, 4; 51:6; Filipitɔwo 4:8) Yehowa nyae be míede blibo o eye míate ŋu ava nɔ nu gbegblẽwo ŋuti bum. Gake esi mímedi be míado nuxaxa na Yehowa o ta la, míedzea agbagba ɖe sia ɖe be míaɖe nu gbegblẽwo ɖa le susu me. (1 Mose 6:5, 6) Míewɔa nu sia nu si míate ŋui be míaƒe susu me nadza.\n5, 6. Aleke gbedodoɖa akpe ɖe mía ŋu míaho gbɔdɔdɔ ƒe dzodzro vɔ̃wo ɖa le mía me?\n5 Ne míedoa gbe ɖa biaa Yehowa ƒe kpekpeɖeŋu la, akpe ɖe mía ŋu míawɔ avu kple dzodzro vɔ̃wo. Enaa eƒe gbɔgbɔ kɔkɔea mí be wòado ŋusẽ mí míayi edzi anɔ agbe dzadzɛ. Míate ŋu agblɔ na Yehowa le gbedodoɖa me be míedi be míaƒe dzimesusuwo nadze eŋu. (Psalmo 19:14) Míebianɛ ɖokuibɔbɔtɔe be wòadzro mía me ahakpɔe ɖa be dzodzro vɔ̃ aɖe le míaƒe dzi me si ate ŋu ana míage ɖe nu vɔ̃ me mahã. (Psalmo 139:23, 24) Yi edzi nànɔ koko ƒom na Yehowa be wòakpe ɖe ŋuwò nàƒo asa na gbɔdɔdɔ manɔsenu eye nàwɔ nu si le eteƒe ne nɔnɔmeawo sesẽ gɔ̃ hã.—Mateo 6:13.\n6 Hafi míeva srɔ̃ nu tso Yehowa ŋu la, ɖewohĩ míelɔ̃ nu siwo medzea eŋu o la wɔwɔ, eye ɖewohĩ míegakpɔtɔ le avu wɔm kple dzodzro vɔ̃ mawo. Gake Yehowa ate ŋu akpe ɖe mía ŋu míatrɔ ahawɔ nu si dzea eŋu. Le kpɔɖeŋu me, esi Fia David wɔ ahasi kple Bat-Seba megbe la, etrɔ dzi me, eye wòƒo koko na Yehowa be wòawɔ “dzi dzadzɛ” ɖe ye me ahakpe ɖe ye ŋu yeaɖo to eƒe gbe. (Psalmo 51:10, 12) Ne gbɔdɔdɔ ƒe dzodzro vɔ̃ si nu sẽ nɔ mía me tsã eye míekpɔtɔ le avu wɔm kplii la, Yehowa ate ŋu ade didi si nu sẽ wu la mía me be míawɔ eƒe lɔlɔ̃nu ahawɔ nu dzɔdzɔe. Akpe ɖe mía ŋu míaho dzodzro vɔ̃ mawo ɖa le mía me.—Psalmo 119:133.\nNe dzodzro vɔ̃ aɖe nyɔ ɖe mía me la, ele be míaɖee ɖa enumake (Kpɔ memama 6)\n7. Aleke Mawu ƒe Nya la akpe ɖe mía ŋu míaɖe dzimesusu vɔ̃wo ɖa le mía me?\n7 Yehowa ate ŋu aɖo gbe si míedo ɖa be wòakpe ɖe mía ŋu la ŋu to eƒe Nya Biblia dzi. Mawu ƒe nunya si le dzadzɛ la le eme. (Yakobo 3:17) Ne míexlẽa Biblia gbe sia gbe la, míetsɔa nu dzadzɛwo yɔa míaƒe susu me. (Psalmo 19:7, 11; 119:9, 11) Kpɔɖeŋuwo kple nuxlɔ̃amewo hã le Biblia me siwo kpena ɖe mía ŋu míeɖea dzodzro kple tamesusu vɔ̃wo ɖa le mía me.\n8, 9. (a) Nu ka tae ɖekakpui aɖe wɔ ahasi kple nyɔnu gbegblẽ aɖe? (b) Nɔnɔme kae kpɔɖeŋu si le Lododowo ta 7 akpe ɖe mía ŋu míaƒo asa na?\n8 Le Lododowo 5:8 la, Mawu ƒe Nya la xlɔ̃ nu mí be míate mía ɖokui ɖa tso gbɔdɔdɔ manɔsenu gbɔ. Míexlẽ nu tso ɖekakpui aɖe si nɔ tsa ɖim le fiẽ me le nyɔnu ahasitɔ aɖe ƒe aƒe gbɔ la ŋu le Lododowo ta 7. Nyɔnua nɔ mɔa ƒe dzogoe dzi eye “[wòdzra] ɖo abe gbolo ene.” Nyɔnua te ɖe eŋu, lée, gbugbɔ nu nɛ eye wògblɔ nya vivi siwo nyɔ dzodzro vɔ̃ ɖe eme la nɛ. Ðekakpuia meɖu dzodzro ma dzi o, eye esia na wòwɔ ahasi kple nyɔnua. Ewɔ nu vɔ̃ togbɔ be meɖoe do ŋgɔ o hã. Emegbe ekpe emetsonua ƒe fu. Ne ɖe wòbu afɔkua ŋu do ŋgɔ la, anye ne ete ɖa xaa tso nyɔnu ma gbɔ!—Lododowo 7:6-27.\n9 Ðe menya medoa ŋgɔ o, eya ta abe ɖekakpui ma ene la, ate ŋu adzɔ be míatso nya me gbegblẽ le esi míebu afɔkua ŋu do ŋgɔ o ta. Le kpɔɖeŋu me, television dɔwɔƒe aɖewo ɖea nu siwo me agbe ƒaƒã nɔnɔ le le zã me, eya ta afɔku le eme be míanɔ tsatsam le television dzi. Eye míate ŋu adze afɔku ne míeʋu Internet ƒe akpa aɖe si míenya afi si wòakplɔ mí ayi o, alo ʋu nyatakakadzraɖoƒe alo Internet dzi dzeɖoƒe siwo doa boblo gbɔdɔnuwɔnawo hekplɔa ame yia teƒe siwo amamaɖeɖenuwɔnawo le. Nu siwo míakpɔ le teƒe mawo ate ŋu anyɔ gbɔdɔdɔ ƒe dzodzro vɔ̃ ɖe mía me si ate ŋu ana míagbe toɖoɖo Yehowa.\n10. Nu ka tae afɔku le ahiãmoɖoɖo me? (Kpɔ nɔnɔmetata si le nyati sia ƒe gɔmedzedze.)\n10 Biblia fia ale si wòle be ŋutsuwo kple nyɔnuwo nawɔ nu ɖe wo nɔewo ŋu la mí. (Xlẽ 1 Timoteo 5:2.) Mía srɔ̃wo alo ame si míeɖo be míaɖe koe wòle be mí Kristotɔwo míaɖo mo na alo agblɔ lɔlɔ̃nyawo na. Míetsria ahiãmoɖoɖo na ame bubuwo. Ame aɖewo susuna be ahiãnuwo wɔwɔ ɖe ame aɖe ŋu, abe wo ɖokuiwo totro, azɔli ƒomevi aɖewo zɔzɔ, alo ŋkutetre nɛ ene megblẽ naneke o, ne yewomenya ka asi amea ŋu o ko. Gake ne ame eve ɖoa ahiãmo na wo nɔewo la, ate ŋu adzɔ be gbɔdɔdɔ ƒe dzodzro naɖo wo me ɖe wo nɔewo ŋu eye esia ate ŋu akplɔ wo ade gbɔdɔdɔ manɔsenu me. Esia menye nu yeye o eya ta ate ŋu adzɔ.\n11. Nu kae míesrɔ̃ tso Yosef gbɔ?\n11 Yosef ɖo kpɔɖeŋu nyui aɖe ɖi na mí. Potifar srɔ̃ te Yosef kpɔ be wòamlɔ ye gbɔ. Yosef gbe, gake nyɔnua medzudzɔ fuɖeɖe nɛ o. Gbe sia gbe la, egblɔna na Yosef be ‘wòava nɔ ye gbɔ.’ (1 Mose 39:7, 8, 10) Biblia-nyala aɖe gblɔ be Potifar srɔ̃ nɔ mɔ kpɔm be ne ye kple Yosef ɖeɖe yewole teƒe ɖeka la, yeƒe nu alé dzi nɛ. Yosef ɖoe kplikpaa be yematsɔ ɖeke le nyɔnua ƒe ahiãnu mawo me o, eye eya meɖo ahiãmo na nyɔnua o. Eya ta meɖe mɔ dzodzro vɔ̃ mie ɖe eƒe dzi me o. Esi nyɔnua lé Yosef ƒe awu eye wòtee kpɔ be yeazi edzi wòadɔ ye gbɔ la, “egblẽ eƒe awu la ɖe esi me hesi do go” enumake.—1 Mose 39:12.\n12. Aleke míewɔ nya be nu siwo míekpɔna la kpɔa ŋusẽ ɖe míaƒe dzi dzi?\n12 Yesu xlɔ̃ nu mí be nu siwo míekpɔna ate ŋu akpɔ ŋusẽ ɖe míaƒe dzi dzi ahanyɔ gbɔdɔdɔ ƒe dzodzro vɔ̃wo ɖe mía me. Egblɔ be: “Ame si le ŋku lém ɖe nyɔnu ŋu, eye wòdzroe la, ewɔ ahasi kplii xoxo le eƒe dzi me.” (Mateo 5:28) Nu siae dzɔ ɖe Fia David dzi. “Ele [xɔ] ta kpɔ nyɔnu aɖe wònɔ tsi lem,” gake meɖe ŋku ɖa le nyɔnua ŋu alo ɖe susu ɖa le eŋu o. (2 Samuel 11:2) Togbɔ be ame srɔ̃e nyɔnua nye hã la, nyɔnua dzroe eye wòde asi eŋu.\n13. Nu ka tae wòle be ‘míabla nu kple míaƒe ŋkuwo,’ eye aleke míawɔe?\n13 Ne míedi be míaƒo asa na gbɔdɔdɔ ƒe dzodzro vɔ̃wo la, ele be míasrɔ̃ Hiob ƒe kpɔɖeŋu. Egblɔ be: “Mebla nu kple nye ŋkuwo.” (Hiob 31:1, 7, 9) Abe Hiob ene la, míate ŋu atso nya me be míaɖe mɔ gbeɖe be ame aɖe si míekpɔ nadzro mí le dzi me o. Eye ne gbɔdɔnuwɔna aɖe dze le míaƒe kɔmpiuta dzi, le boblodonu alo agbalẽ aɖe me, alo teƒe bubu aɖe la, míaɖe ŋku ɖa enumake.\n14. Nu kae míawɔ be míayi edzi anɔ agbe dzadzɛ?\n14 Ne ède ŋugble le nu siwo me míedzro fifia ŋu la, ɖewohĩ àde dzesii be ehiã be yeaʋli sesĩe wu awɔ avu kple gbɔdɔdɔ ƒe dzodzro vɔ̃wo. Ne ehiã be nàwɔ tɔtrɔ la, wɔe enumake! Ne èwɔna ɖe Yehowa ƒe gbe dzi la, ate ŋu akpɔ tawò be gbɔdɔdɔ manɔsenu ƒe mɔ̃ maɖe wò o, eye nàyi edzi anɔ agbe dzadzɛ.—Xlẽ Yakobo 1:21-25.\n‘YƆ HAMEMETSITSIWO WOAVA GBƆWÒ’\n15. Ne ele sesẽm na wò be nàɖu dzodzro vɔ̃wo dzi la, nu ka tae wòle vevie be nàdi kpekpeɖeŋu?\n15 Ne ele sesẽm na wò be nàɖu dzodzro vɔ̃wo dzi la, ɖo dze tso eŋu na hamea me tɔ aɖe si tsi le nyateƒea me si ate ŋu azã Mawu ƒe Nya la atsɔ aɖo aɖaŋu nyuiwo na wò. Manɔ bɔbɔe na wò be nàƒo nu tso wò gbɔdzɔgbɔdzɔwo ŋu na ame bubuwo o, gake ele vevie be nàdi kpekpeɖeŋu. (Lododowo 18:1; Hebritɔwo 3:12, 13) Kristotɔ siwo tsi le gbɔgbɔ me ate ŋu akpe ɖe ŋuwò nàkpɔ tɔtrɔ siwo wòle be nàwɔ. Wɔ tɔtrɔ mawo ale be Yehowa nayi edzi anye Xɔ̃wò.\n16, 17. (a) Aleke hamemetsitsiwo ate ŋu akpe ɖe ame siwo wòsesẽna na be woaɖu gbɔdɔdɔ ƒe dzodzro vɔ̃wo dzi la ŋu? Gblɔ eƒe kpɔɖeŋu. (b) Nu ka tae wòle be ame siwo kpɔa amamaɖeɖenuwɔnawo nabia kpekpeɖeŋu enumake?\n16 Le hamea me la, hamemetsitsiwo dze nyuie akpe ɖe mía ŋu. (Xlẽ Yakobo 5:13-15.) Enɔ sesẽm na ɖekakpui aɖe si le Brazil la ƒe geɖe be wòaɖu dzodzro vɔ̃wo dzi. Egblɔ be: “Menyae be nye tamesusuwo medze Yehowa ŋu o, gake ekpea ŋu nam be magblɔ nye seselelãmea na ame bubuwo.” Hamemetsitsi aɖe de dzesii be ɖekakpui sia hiã kpekpeɖeŋu eye wòde dzi ƒo nɛ be wòana hamemetsitsiwo nakpe ɖe eŋu. Ðekakpuia gblɔ be: “Ale si hamemetsitsiawo nyo dɔme nam hese nu gɔme nam la na nye nu ku, mese le ɖokuinye me gɔ̃ hã be nyemedze na dɔmenyo ma gbegbe o. Woɖo to nyuie esi menɔ nye kuxia me ɖem na wo. Wotsɔ Biblia ɖo kpe ale si Yehowa lɔ̃m la dzi nam, eye wodo gbe ɖa kplim. Ema wɔe be mete ŋu xɔ aɖaŋu si wonɔ te ɖe Biblia dzi ɖo nam la bɔbɔe.” Esi wòdo ŋusẽ eya kple Yehowa dome ƒomedodoa megbe la, egblɔ be: “Fifia hafi mekpɔe be ele vevie be míabia kpekpeɖeŋu tsɔ wu be míanɔ agbagba dzem be míawo ɖeɖe míadro míaƒe agba.”\n17 Ne èkpɔa amamaɖeɖenuwɔnawo la, ke ele be wò afɔ natsɔ nàbia kpekpeɖeŋu enumake. Ne mèbia kpekpeɖeŋu kaba o la, anɔ bɔbɔe be nàkpɔ gome le gbɔdɔdɔ manɔsenu me. Ema ana nàdo vevesese na ame bubuwo eye wòana amewo nagblɔ nya vɔ̃wo tso Yehowa ŋu. Ame geɖe bia kpekpeɖeŋu tso hamemetsitsiwo gbɔ eye wowɔ aɖaŋu si woɖo na wo la dzi ale be woƒe nu nadze Yehowa ŋu eye woakpɔtɔ anɔ Kristo hamea me.—Psalmo 141:5; Hebritɔwo 12:5, 6; Yakobo 1:15.\nÐOE KPLIKPAA NÀNƆ AGBE DZADZƐ!\n18 Ðeko amewo ƒe agbenɔnɔ le gbegblẽm ɖe edzi le Satana ƒe xexea me. Gake mí Yehowa subɔlawo ya míeʋlina sesĩe be míaƒe susu nanɔ nu kɔkɔewo ŋu eye míanɔ agbe dzadzɛ. Yehowa kpɔa dzidzɔ ɖe mía ŋu ale gbegbe. Mina míanɔ Yehowa ŋu kplikplikpli eye míanɔ aɖaŋu siwo wòɖona na mí to eƒe Nya kple Kristo hamea dzi la dzi wɔm. Ne míewɔa esia la, míakpɔ dzidzɔ eye dzitsinya nyui anɔ mía si. (Psalmo 119:5, 6) Eye le etsɔme ne wotsrɔ̃ Satana ɖa vɔ la, míanɔ agbe tegbee le Mawu ƒe xexe yeye dzadzɛ la me.\nBe míanɔ agbe dzadzɛ: Efia be míaganɔ nu makɔmakɔwo ŋu bum o eye míagaɖe mɔ gbɔdɔdɔ ƒe dzodzro vɔ̃wo naɖu mía dzi o


1 Korintotɔwo 13 - Holy Bible [Ewe Bible 1913] - (1Ko 13)\nNenye ɖe metso amewo kple mawuɖɔlawo ƒe gbegbɔgblɔwo ƒoa nu, ke lɔlɔ̃ mele asinye o la, anye ne mele abe ayawagba, si ɖina alo abe gaƒoƒo, si ɖina la ene.\nEye nenye ɖe megblẽ nye nuwo katã henyi ame dahewo, eye nenye ɖe metsɔ nye ŋutilã na, bene woafiãm, ke lɔlɔ̃ mele asinye o la, anye ne nyemenyo na naneke o.\nmewɔa nusi medze o, media ye ŋuta tɔ o, mebia dzi o, mebua naneke vɔ̃ o;\nLɔlɔ̃ la nu metsina gbeɖe o; Nenye nyagbɔgblɔɖiwo la, woaɖe wo ɖa, nenye gbegbɔgblɔwo la, woadzudzɔ, nenye sidzedze la, woaɖee ɖa.\nElabena mienyaa nu afã kple afã, eye miegblɔa nya ɖi afã kple afã.\nKe ne nu blibo la va va la, ekem woaɖe nusiwo nye afãafãwo la ɖa.\nEsime menye vi la, meƒo nu abe vi ene, eye mesusu abe vi ene, eye mebu tame abe vi ene; ke esime mezu ŋutsu la, meɖe ɖevimenuwo ɖa.\n1 Korintotɔwo 13:1\n1 Korintotɔwo 13:3\n1 Korintotɔwo 13:5\n1 Korintotɔwo 13:8\n1 Korintotɔwo 13:9\n1 Korintotɔwo 13:10\n1 Korintotɔwo 13:11


NU SI NUWƆWƆWO ATE ŊU AFIA MÍ\nWoɖea veveseseɖeamenu gɔme be “enye ŋutete si le ame si be wòase ale si ame bubu aɖe le sesem le eɖokui me la gɔme alo wòatsɔ eɖokui ade nɔnɔme si me amea le la me le susu me.” Ðɔkta Rick Hanson si nya nu tso tagbɔdɔléle ŋu nyuie gblɔ be, “veveseseɖeamenu le míaƒe ƒuwo me.”\nBU NYA SIAWO ŊU KPƆ: Nu ka tae ŋutete le mía me be míase veve ɖe ame nu, evɔ nɔnɔme sia mele nuwɔwɔ bubuwo si o? Biblia ɖe eme be Mawu wɔ amegbetɔ ɖe eƒe nɔnɔme nu. (1 Mose 1:26) Mawu wɔ mí ɖe eƒe nɔnɔme nu ale be míaɖi ye, eye míaɖe yeƒe nɔnɔmewo afia va se ɖe afi aɖe ya teti. Eya ta ne veveseseɖeamenu ʋã ame aɖe wòkpe ɖe ame bubu ŋu la, ke efia be ele nɔnɔme si le Wɔla veveseɖeamenula, Yehowa Mawu si la ɖem fia.—Lododowo 14:31.\nNU SI BIBLIA FIA MÍ TSO MAWU ƑE VEVESESEÐEAMENU ŊU\nMawu sea veve ɖe mía nu eye medi be yeakpɔ be míele fu kpem o. Esime blema Israel-viwo nɔ fu kpem abe kluviwo ene le Egipte, eye eyome wokpe fu ƒe 40 sɔŋ le gbea dzi la, Biblia gblɔ be: “Le woƒe vevesesewo katã me la, eya hã se veve.” (Yesaya 63:9) De dzesii be menye ɖeko Mawu nya be wonɔ fu kpem o. Eya hã se veve. Egblɔ be: “Menya fu siwo kpem wole la nyuie.” (2 Mose 3:7) Mawu gblɔ be: “Ame si ka asi mia ŋu la ka asi nye gadaglamakui ŋu.” (Zakariya 2:8) Ne amewo wɔ nane ɖe mía ŋu si na míele veve sem la, eya hã sea veve.\nBiblia ka ɖe edzi na mí be togbɔ be míanɔ fɔ bum mía ɖokui anɔ sesem le mía ɖokui me be míedze be Mawu nase veve ɖe mía nu o hã, “Mawu nye gã wu míaƒe dziwo, eye wònya nuwo katã.” (1 Yohanes 3:19, 20) Mawu nya mí wu ale si míenya mía ɖokuiwo. Enya míaƒe nɔnɔmewo, susuwo kple seselelãmewo nyuie. Esea veve ɖe mía nu.\nMíate ŋu atrɔ ɖe Mawu ŋu be wòafa akɔ na mí, ana nunya mí, eye wòakpe ɖe mía ŋu elabe míenya be ekpena ɖe ame siwo le fu kpem la ŋu\n“Àyɔ Yehowa, eye wòatɔ na wò, àdo ɣli be wòakpe ɖe ye ŋu, eye wòagblɔ be, ‘Nyee nye esi!’”—YESAYA 58:9.\n“Yehowa be, ‘Elabena menya tame si meɖo ɖe mia ŋu la nyuie, ŋutifafa ƒe tamee, ke menye vɔ̃ tɔ o, ne mana mɔkpɔkpɔ mi eye etsɔme nanyo na mi. Miayɔm, miava do gbe ɖa nam, eye maɖo to mi.’”—YEREMIYA 29:11, 12.\n“Kɔ nye aɖatsiwo ɖe wò lãgbalẽgolo me. Ðe mèŋlɔ wo ɖe wò agbalẽ me oa?”—PSALMO 56:8.\nMAWU DEA DZESII, ESEA NU GƆME NA MÍ, EYE WÒSEA VEVE ÐE MÍA NU\nNe míenya be Mawu sea veve ɖe mía nu la, ɖe esia akpe ɖe mía ŋu míado dzi le nɔnɔme sesẽwo mea? Bu nu si dzɔ ɖe Maria dzi ŋu kpɔ:\nEgblɔ be: “Esi vinyeŋutsu si xɔ ƒe 18 kpe fu le kansa si me ƒe eve eye wòku la, evem ale gbegbe be mese le ɖokuinye me be agbea sesẽ, eye mesɔ be vinyea naku hafi o. Medo dziku ɖe Yehowa ŋu be mexɔ na vinyea heda dɔa nɛ o!\n“Ƒe ade megbe la, xɔ̃nye aɖe si le hamea me se veve ɖe nunye, eye wòɖo tom esime menɔ nye dzimenyawo gblɔm nɛ tso ale si Yehowa melɔ̃m o la ŋu. Esi wòɖo tom gaƒoƒo geɖe evɔ mexɔ nya le nunye o megbe la, eyɔ 1 Yohanes 3:19, 20 eye mawunyakpukpui sia wɔ dɔ ɖe dzinye. Afi ma gblɔ be: ‘Mawu nye gã wu míaƒe dziwo, eye wònya nuwo katã.’ Eɖe eme be Yehowa nya nu siwo doa vevesese na mí.\n“Togbɔ be nyaa le alea hã la, dɔme gaveam kokoko! Emegbe meva xlẽ Psalmo 94:19 afi si gblɔ be: ‘Ne metsi dzodzodzoe akpa la, èfaa akɔ nam henana mekpɔa gbɔdzɔe.’ Mese le ɖokuinye abe nyee woŋlɔ mawunyakpukpui mawo na ene! Mlɔeba meva kpɔe be ne meɖo dze tso nye kuxiawo ŋu na Yehowa la, mekpɔa gbɔdzɔe tso nye xaxawo me, elabe menya be eɖoa to eye wòsea nu gɔme nam.”\nNe míeva nya be Mawu nya nu siwo me tom míele eye wòsea veve ɖe mía nu la, ɖe míaƒe dzi medzea eme oa? Ke nu ka tae fukpekpe bɔ alea gbegbe? Ðe wòanye be Mawue le to hem na mí ɖe míaƒe nu vɔ̃wo ta? Ðe Mawu awɔ nane atsɔ aɖe fukpekpewo ɖa? Woaɖo nya siawo ŋu le nyati siwo kplɔe ɖo la me.\nÐe Mawu tsɔa dɔlélewo alo afɔkuwo hea to na amewo ɖe woƒe nu vɔ̃wo ta?


Ðe Nàte Ŋu Ayi Ŋgɔ Geɖe Wu Le Mawusubɔsubɔ Mea? | Nusɔsrɔ̃\nGBE BUBU Acholi Afrikaans Albanian Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Armenian (West) Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chuvash Cibemba Cinyanja Colombia Tokunɔgbe Croatian Czech Dangme Danish Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Fon Franse Ga Georgian German Germany Tokunɔgbe Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Italy Tokunɔgbe Japan Tokunɔgbe Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Tokunɔgbe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Paraguay Tokunɔgbe Persian Peru Tokunɔgbe Pidzin (Kamerun) Poland Tokunɔgbe Polish Portuguese Punjabi Quechua (Bolivia) Romanian Runyankore Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swati Swedish Tagalog Taiwan Tokunɔgbe Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Yi edzi nàdo vevie dutoƒo nuxexlẽ, nuxɔxlɔ̃ kple nufiafia, va se ɖe esime mava.”—1 TIM. 4:13.\nHADZIDZI: 45, 70\nNu kae nàte ŋu awɔ be nàyi ŋgɔ le mawusubɔsubɔ me?\nAleke nàte ŋu awɔ geɖe wu evɔ ɖeɖi mate ŋuwò o?\nAsitɔtrɔ kawoe ana wò subɔsubɔdɔa natse ku geɖe?\n1, 2. (a) Aleke Yesaya 60:22 le eme vam? (b) Hiahiã kae le hameawo me egbea?\n“AME ʋɛwo azu akpe, eye ame suewo azu dukɔ sesẽ.” (Yes. 60:22) Nyagblɔɖi sia le eme vam le ŋkeke mamlɛ siawo me. Kpɔe ɖa ko, le ƒe 2015 subɔsubɔƒea me la, Fiaɖuƒegbeƒãɖela 8,220,105 sɔŋ ye gblɔ nya nyuia le xexea me katã! Ele be mí Kristotɔwo katã míatsɔ ɖe le nyagblɔɖia ƒe akpa mamlɛa me vevie elabe mía Fofo si le dziƒo la gblɔ be: “Nye Yehowa ŋutɔ, mado tsɔtsɔe le ewɔɣi.” Ðeko wòle abe míele ʋu aɖe si le du dzi sesĩe me ene, nusrɔ̃lawɔwɔdɔa le dzidzim ɖe edzi eteƒe mekɔ o. Ke nu ka wɔm míawo ŋutɔwo míele tso esia ŋu? Ðe míele Fiaɖuƒegbedeasia gblɔm dzonɔamemetɔea? Nɔvi geɖewo le gbe sia gbe alo kpekpeɖeŋu mɔɖeɖedɔa wɔm. Ðe dzi medzɔa mí ŋutɔ be mía nɔvi geɖewo lɔ̃ yi ɖale dɔ wɔm le afi si hiahiã geɖe wu le alo le teokrasidɔ bubuwo wɔm oa?\n2 Azɔ hã míekpɔe be dɔwɔla geɖewo hiã. Woɖoa hame yeye siwo ade 2,000 sɔŋ ƒe sia ƒe! Ne hamemetsitsi 5 ye asubɔ le hame yeye ɖe sia ɖe me la, ke ehiã be subɔsubɔdɔwɔla 10,000 nadze azu hamemetsitsiwo ƒe sia ƒe. Efia be ele vevie be nɔviŋutsu akpe geɖe naku kutri adze azu subɔsubɔdɔwɔlawo. Míeɖanye nɔviŋutsuwo alo nɔvinyɔnuwo o, dɔ geɖe li míawɔ “le Aƒetɔ la ƒe dɔ la me.”—1 Kor. 15:58.\nNU SI ŊGƆYIYI LE MAWUSUBƆSUBƆ ME FIA\n3, 4. Nu kae wòfia be nàyi ŋgɔ?\n3 Xlẽ 1 Timoteo 3:1. Helagbe me dɔwɔnya si gɔme woɖe be ‘minya’ fia be ame nadidi asi anɔ ʋiʋlim be yeatsɔ nane si le adzɔge. Nya si apostolo Paulo gblɔ ɖee fia be ŋgɔyiyi le mawusubɔsubɔ me bia veviedodonu. Tsɔe be nɔvi aɖe di be yeayi ŋgɔ le hamea me. Ðewohĩ mezu subɔsubɔdɔla haɖe o, gake ekpɔe be ehiã be yeatu Kristotɔwo ƒe nɔnɔmewo ɖo. Gbã la, eʋli vevie ɖo subɔsubɔdɔwɔlawo ƒe nudidiawo gbɔ. Ema megbe ele mɔ kpɔm be yeadze azu dzikpɔla. Le ɣeyiɣi siawo katã me la, eyi edzi le nɔnɔme nyui siwo hiã be wòaxɔ agbanɔamedzi geɖe wu le hamea me la tum ɖo.\n4 Nenema kee anyo be nɔvi siwo di be yewoazu mɔɖelawo, Betel dɔwɔlawo, alo Fiaɖuƒe Akpata Tulawo naʋli aɖo taɖodzinu ma gbɔ. Mina míadzro ale si Mawu ƒe Nya de dzi ƒo na mí katã be míayi ŋgɔ le subɔsubɔ vavãtɔ me la me.\nƲLI BE NÀWƆ GEÐE WU\n5. Aleke sɔhɛwo ate ŋu azã woƒe ŋusẽ le Fiaɖuƒedɔwo me?\n5 Ŋusẽ le ɖekakpuiwo kple ɖetugbuiwo ŋu be woawɔ dɔ geɖe na Yehowa. (Xlẽ Lododowo 20:29.) Wo dometɔ aɖewo le asi kpem ɖe Biblia kple Biblia-srɔ̃gbalẽwo tata kple wo babla ŋu le Betel. Ðewo hã le gome kpɔm le Fiaɖuƒe Akpatawo tutu kple beléle na wo me. Ne dzɔdzɔmefɔkuwo gblẽ nu le nɔvi aɖewo ŋu la, ɖekakpui kple ɖetugbuiwo kpena ɖe Ðasefo kpɔnuteƒewo ŋu wodoa alɔ wo. Sɔhɛ mɔɖela geɖewo hã tsɔa nya nyuia yina na ame siwo le kɔƒe totroewo me kple dutagbedolawo.\n6-8. (a) Aleke sɔhɛ aɖe trɔ nɔnɔme si le esi ɖe mawusubɔsubɔ ŋu, eye nu kae do tso eme? (b) Aleke ‘míeɖɔnɛ kpɔ hekpɔnɛ be Yehowa nyo’?\n6 Ðewohĩ èkpɔe be ele vevie be míasubɔ Mawu tso dzi blibo me. Ke ne èsena le ɖokuiwò me abe nɔviŋutsu Aron ene ɖe? Kristotɔwo ƒe ƒome mee Aron tsi le, gake eʋu eme be: “Kpekpeawo kple gbeadzidede mevivia nunye kura o.” Edi be yeasubɔ Mawu kple dzidzɔ gake menya nu si tae dzi mele ye dzɔm o. Nu kae wòwɔ?\n7 Aron wɔ ɖoɖo xlẽa Biblia, dzraa kpekpeawo ɖo heɖoa nya ŋu le wo me. Vevietɔ la, edze gbedodoɖa edziedzi gɔme. Esi eƒe lɔlɔ̃ na Yehowa nɔ to dem ɖe edzi la, eva nɔ gbɔgbɔmeŋgɔyiyi wɔm nyuie. Tso ɣemaɣi la, Aron wɔ mɔɖeɖedɔa dzidzɔtɔe, eya kple nɔvi bubuwo na kpekpeɖeŋu ame siwo dzi afɔkuwo dzɔ ɖo eye wòyi ɖasubɔ le duta. Aron le Betel fifia eye wònye hamemetsitsi. Nya kae wògblɔ tso ŋgɔyiyi siawo ŋu? Egblɔ be: “‘Meɖɔe kpɔ hekpɔe be Yehowa nyo.’ Ale si wòyram na mekpɔe be menyi fe gã aɖe le eŋu, eʋãm be mawɔ geɖe le esubɔsubɔ me, eye esia gana mekpɔ yayra bubuwo.”\n8 Psalmo ŋlɔla aɖe gblɔ be: “Ame siwo dia Yehowa la, nu nyui aɖeke mahiã wo o.” (Xlẽ Psalmo 34:8-10.) Nyateƒee, Yehowa medoa ŋukpe ame siwo tsɔa dzo ɖe esubɔsubɔ ŋu o. ‘Míeɖɔnɛ kpɔ hekpɔnɛ be Yehowa nyo’ nenye be míewɔa míaƒe ŋutete katã le subɔsubɔdɔa me. Eye ne míesubɔ Mawu tso luʋɔ blibo me la, míekpɔa dzidzɔ si ɖeke mesɔ kplii o.\nDO VEVIE NU EYE ÐEÐI MEGATE ŊUWÒ O\n9, 10. Nu ka tae wòle vevie be ‘nàkpɔ Mawu sinu’?\n9 Esi nèle wò taɖodzinuwo minyam la, ‘nɔ Mawu sinu kpɔm.’ (Mika 7:7) Yehowa kpena ɖe esubɔla wɔnuteƒewo ŋu ɣesiaɣi, gake eɖea mɔ ɣeaɖewoɣi be woalala axɔ dɔdeasiwo alo akpɔ tɔtrɔ nyui aɖewo sinu. Edo ŋugbe na Abraham be adzi vi, gake ehiã be blemafofo sia naɖe xɔse afia ahagbɔ dzi ɖi. (Heb. 6:12-15) Togbɔ be Abraham lala ƒe gbogbo aɖewo hafi dzi Isak hã la, dzi meɖe le eƒo o, eye Yehowa wɔ ŋugbe si wòdo nɛ la dzi.—1 Mose 15:3, 4; 21:5.\n10 Lala mele bɔbɔe o. (Lod. 13:12) Ne nɔnɔme si me míele ŋu koe míebuna eye mɔkpɔkpɔ bu ɖe mí la, dzi aɖe le mía ƒo vevie. Nunya anɔ eme boŋ be míawɔ ɣeyiɣia ŋu dɔ atsɔ atrɔ asi le míaƒe nɔnɔme ŋu wòanyo ɖe edzi. Na míakpɔ mɔ etɔ̃ siwo dzi míato awɔ esia ɖa.\n11. Nɔnɔme nyui kawoe wòle be míatu ɖo eye nu ka tae wohiã vevie?\n11 Tu nɔnɔme nyuiwo ɖo. Ne míexlẽa Mawu ƒe Nya la hedea ŋugble le eŋu la, ana nunya, gɔmesese, nyametsotso nyui wɔwɔ ƒe ŋutete, sidzedze, kple tamebubuŋutete nasu mía si eye míaɖɔ ŋu ɖo hã. Ele vevie ŋutɔ be nɔnɔme nyui siawo nanɔ ame siwo le ŋgɔ xɔm le hamea me si. (Lod. 1:1-4; Tito 1:7-9) Azɔ hã Biblia-srɔ̃gbalẽwo xexlẽ ana míakpɔ Mawu ƒe susu le nya geɖewo ŋu. Míedoa go nya siwo ku ɖe modzakaɖeɖe, awudodo kple dzadzraɖo, gazazã kpakple ale si míawɔ nu kple amewo ŋu gbe sia gbe. Ne míewɔa nu siwo míesrɔ̃ le Biblia me dzi ko hafi míaƒe nyametsotsowo adze Yehowa ŋu.\n12. Nu kae hamea me tɔwo awɔ be woaka ɖe wo dzi?\n12 Nye ame si dzi woate ŋu aka ɖo. Míeɖanye nɔviŋutsuwo alo nɔvinyɔnuwo o, ele be míawɔ teokrasidɔ ɖe sia ɖe si wode mía si la veviedodotɔe. Esi Nehemiya nye dudzikpɔla la, eva hiã be wòatia ŋutsu aɖewo ade dɔ asi na wo le Mawu ƒe amewo dome. Ame kawoe wòtia? Ame siwo vɔ̃a Mawu siwo dzi woate ŋu aka ɖo ye. (Neh. 7:2; 13:12, 13) Egbea hã, “nu si wodi tso aƒedzikpɔlawo sie nye be woanye nuteƒewɔlawo.” (1 Kor. 4:2) Dɔ nyuiwo mate ŋu anɔ ɣaɣla ɖaa o.—Xlẽ 1 Timoteo 5:25.\n13. Aleke nàte ŋu asrɔ̃ Yosef ƒe kpɔɖeŋu ne amewo wɔ nu madzɔmadzɔ ɖe ŋuwò?\n13 Na Yehowa nadza ŋuwò. Nu kae nàwɔ ne amewo wɔ nu madzɔmadzɔ ɖe ŋuwò? Ðewohĩ àte ŋu awɔ nane atsɔ akpɔ nyaa gbɔ kaba. Gake ɣeaɖewoɣi nyaa gagblẽna ɖe edzi kura ne èʋli ɖokuiwò ta ŋkubiãtɔe. Yosef nɔviŋutsuwo sẽ tagbɔ le eŋu gake melé wo ɖe dɔme o. Emegbe ame aɖe hã da alakpa ɖe Yosef si, si na wodee gaxɔ me madzemadzee. Ke hã eɖe mɔ Yehowa fia mɔe le nɔnɔme sesẽ mawo me. Nu kae do tso eme? ‘Yehowa ƒe nya la dza eŋu.’ (Ps. 105:19) Esi dodokpɔ siawo katã wu enu la, Yosef dze nyuie na dɔdeasi tɔxɛ aɖe. (1 Mose 41:37-44; 45:4-8) Ne èle kuxi sesẽwo me tom la, do gbe ɖa nàbia nunya, ƒo nu fafɛ, eye nàɖo ŋu ɖe Mawu ƒe ŋusẽ ŋu. Yehowa akpe ɖe ŋuwò.—Xlẽ 1 Petro 5:10.\nYI ŊGƆ LE SUBƆSUBƆDƆA ME\n14, 15. (a) Nu ka tae wòle be míalé ŋku ɖe ale si míeɖea gbeƒãe ŋu? (b) Aleke nàtrɔ ɖe nɔnɔmeawo ŋui? (Kpɔ foto si le nyati sia ƒe gɔmedzedze kple aɖaka si nye “ Àdi Be Yeate Gbeƒãɖeɖe Ƒe Mɔnu Bubuwo Kpɔa?”)\n14 Paulo xlɔ̃ nu Timoteo be: “Yi edzi nàdo vevie dutoƒo nuxexlẽ, nuxɔxlɔ̃ kple nufiafia . . . Kpɔ ɖokuiwò kple wò nufiafia dzi nyuie ɣeawokatãɣi.” (1 Tim. 4:13, 16) Ɣemaɣi Timoteo nye Fiaɖuƒegbeƒãɖela kpɔnuteƒe xoxo. Gake ne ‘eyi edzi kpɔ eƒe nufiafia dzi’ ko hafi eƒe subɔsubɔdɔa atse ku. Mate ŋu agblɔ be ale si yefiaa nui la, nenema dzi ko yeanɔ o. Ele vevie be wòatrɔ eƒe nufiafiamɔnuwo ɖe amewo ƒe hiahiãwo nu be eƒe nufiafia nade dzi gbɔ na wo. Aleae wòle be mí Fiaɖuƒegbeƒãɖelawo hã míawɔe.\n15 Zi geɖe la, míetua amewo le aƒe me ne míele dɔ wɔm tso ʋɔtru nu yi ʋɔtru nu o. Míetea ŋu gena ɖe aƒe gãgã aɖewo alo nuto siwo ŋu wotɔ kpɔ ɖo hede agbo enu la me o. Ne nenemae wò anyigbamama le la, ɖe manyo be nàɖe gbeƒã nya nyuia to mɔ bubuwo nu oa?\n16. Mɔ ka dzie míato aɖi ɖase le dutoƒo wòaɖe vi?\n16 Dutoƒoɖaseɖiɖidɔa nye mɔ nyui aɖe si dzi míetona kakaa nya nyuia. Ðasefo gbogbo aɖewo le vivi sem le dɔ sia me. Wowɔa ɖoɖo yina ɖaɖia ɖase na amewo le ketekedzeƒewo, ʋutɔɖoƒewo, asiwo kple modzakaɖebɔwo me kpakple ablɔwo dzi. Ðasefoa ate ŋu adze dzeɖoɖo gɔme kple ame aɖe aɖaŋutɔe, ahe amea ƒe susu ayi nyadzɔdzɔ aɖe dzi loo, akafu amea ƒe viwo, alo abia nya aɖee tso eƒe dɔ ŋu. Ne dzeɖoɖoa le edzi yim la, gbeƒãɖelaa abia nya aɖe tso Ŋɔŋlɔawo me ahaɖe mɔ na amea wòaɖo eŋu. Zi geɖe la, amea ƒe ŋuɖoɖo nana wodzroa Biblia me yia ŋgɔe.\n17, 18. (a) Nu kae ade dzi ƒo na wò be nàwɔ dutoƒoɖaseɖiɖidɔa? (b) Nu ka tae wòle vevie be gbɔgbɔ si nɔ David me nanɔ mewò ɖe subɔsubɔdɔa ŋu?\n17 Ne ɖaseɖiɖi le dutoƒo sesẽna na wò la, dzi megaɖe le ƒowò o. Tsã la, dzeɖoɖo kple amewo le ablɔ dzi menya wɔna na Eddie si nye mɔɖela le New York Dugã me o. Gake emegbe dzi ɖo eƒo wòdze egɔme. Nu kae kpe ɖe eŋu? Egblɔ be: “Le ƒometadedeagu me la, nye kple srɔ̃nye míekua nu me le ale si míaɖo dzeɖonyanutsinyawo kple amewo ƒe susu totrowo ŋu la ŋuti. Míebiaa aɖaŋuɖoɖo tso Ðasefo bubuwo hã gbɔ.” Fifia dutoƒoɖaseɖiɖidɔa vivia Eddie nu ale gbegbe.\n18 Ne èva bi ɖe nya nyuia gbɔgblɔ dzideƒotɔe me la, wò ŋgɔgbedede adze ƒãa. (Xlẽ 1 Timoteo 4:15.) Eye àkafu mía Fofo si le dziƒo abe David ene be: “Makafu Yehowa ɣeawokatãɣi; eƒe kafukafu anɔ nu nam ɖaa. Matsɔ Yehowa aƒo adegbe; ame fafawo asee, eye dzi adzɔ wo.” (Ps. 34:1, 2) Gakpe ɖe eŋu la, ate ŋu ava eme be wò gbeƒãɖeɖedɔa naʋã ame fafawo woawɔ ɖeka kpli wò dzidzɔtɔe le subɔsubɔ vavãtɔ me.\nYI ŊGƆ, BE NÀKAFU MAWU\n19. Nu ka tae wòle be dzi nanɔ Yehowa subɔla wɔnuteƒewo dzɔm le nɔnɔme madeamedziwo gɔ̃ hã me?\n19 David dzi ha be: “Oo Yehowa, wò nuwɔwɔwo katã ada akpe na wò, eye ame siwo wɔa nuteƒe na wò la akafu wò. Woagblɔ wò fiaɖuɖu ƒe ŋutikɔkɔe ŋu nya, eye woaƒo nu le wò ŋusẽ ŋu, ne woana amegbetɔviwo nanya wò nu dzɔtsuwo, kple wò fianyenye ƒe atsyɔ̃ kple ŋutikɔkɔe.” (Ps. 145:10-12) Aleae Yehowa Ðasefo wɔnuteƒewo katã sena le wo ɖokuiwo me. Ke ne dɔléle alo tsitsi na mète ŋu le geɖe wɔm o ya ɖe? Ekema ɖo ŋku edzi ɣesiaɣi be ne ègblɔa nya nyuia na dɔnɔdzikpɔlawo kple ame bubuwo la, wò hã èle mía Mawu wɔnuku la kafum. Azɔ hã ne wode wò gaxɔ me le wò xɔse ta eye nèƒoa nu tso nyateƒea ŋu ne nɔnɔmea ɖe mɔ na wò la, ke èle dzidzɔ dom na Yehowa ƒe dzi. (Lod. 27:11) Nenema kee wòle nenye be èsubɔa Yehowa togbɔ be srɔ̃wò mele nyateƒea me o hã. (1 Pet. 3:1-4) Ɛ̃, àte ŋu akafu Yehowa ahawɔ geɖe le mawusubɔsubɔ me le nɔnɔme madeamedziwo gɔ̃ hã me.\n20, 21. Ne wode dɔ geɖe asi na wò le Yehowa ƒe habɔbɔa me la, nu kae nàwɔ be wòanye yayra na ame bubuwo?\n20 Yehowa ayra wò ne èwɔ geɖe le esubɔsubɔ me. Gake afɔe woɖena hafi yia ŋgɔ, eya ta ɖewohĩ ahiã be nàwɔ tɔtrɔ aɖewo le wò ɖoɖowɔɖiwo kple gbe sia gbe gbenɔnɔ me, ale be nàte ŋu agblɔ Mawu ƒe nyateƒe xɔasia ŋu nya na ame siwo mɔkpɔkpɔ bu ɖo. Gakpe ɖe eŋu la, ɖokuiwò tsɔtsɔ sa vɔ aɖe vi na haxɔsetɔwo ale gbegbe. Eye ne èkpea asi ɖe hamea me dɔwo ŋu ɖokuibɔbɔtɔe la, ame siwo lɔ̃ Yehowa la alɔ̃ wò, woakpɔ ŋudzedze ɖe ŋuwò ahakpe asi ɖe ŋuwò.\n21 Mí katã míate ŋu ayi ŋgɔ le Yehowa subɔsubɔ me, eɖanye ƒe geɖe ye nye esia alo ɣleti ʋɛ aɖewo koe nye esia míele esubɔm o. Gake aleke Kristotɔ kpɔnuteƒewo ate ŋu akpe ɖe ame yeyewo ŋu woayi ŋgɔ? Míakpɔ biabia sia ƒe ŋuɖoɖo le nyati si kplɔ esia ɖo me.\nÀdi Be Yeate Gbeƒãɖeɖe Ƒe Mɔnu Bubuwo Kpɔa?\nNƆVINYƆNU Venecia si le Venezuela gblɔ be: “Nyemebui kpɔ be mate ŋu aɖi ɖase na amewo le telefon dzi o.” Gake gbe ɖeka eƒo ka na ame nyanyɛ aɖe eye wòɖi ɖase nɛ kpuie. Aƒenɔa di vevie be yewoadzro Biblia me, eya ta Venecia dze nusɔsrɔ̃ gɔme kplii. Emegbe aƒenɔ sia xɔ nyɔnyrɔ. Fifia Venecia gblɔna be: “Ðaseɖiɖi le telefon dzi tsea ku!”\nLe Liberia la, Peter tsɔa míaƒe agbalẽwo yia suku ɣesiaɣi. Gbe ɖeka eƒe sukuhatiwo kpɔ trakt si nye Sɔhɛwo—Agbemedɔ Kae Miawɔ? eye wobiae be wòana ɖe yewo. Peter dzro trakt la me kpli wo eye wòbia wo be: “Nu kae miadi be miawɔ le agbe me?” Ðekakpui ɖeka ɖo eŋu be: “Madi be masubɔ Mawu le nye agbe me katã.” Peter dze Biblia sɔsrɔ̃ gɔme kplii.\nLe lãmegbegblẽ ta la, atsu kple asi aɖe siwo le Poland dze ɖaseɖiɖi to lɛtaŋɔŋlɔ dzi gɔme. Ŋutsu aɖe ɖo eŋu na wo be: “Meda akpe na mi ɖe miaƒe akɔfanyawo ta. Srɔ̃nye ku ƒe etɔ̃e nye esia, eye vinye hã ku le afɔku aɖe me le ƒe si va yi me.” Nyɔnu aɖe hã ɖo lɛtaa ŋu ɣeyiɣi didi aɖe megbe be: “Miaƒe lɛta ye ʋãm mesrɔ̃ nyateƒea. Ƒe eve sɔŋ ye nye esia, eye fifia menye mia nɔvinyɔnu Kristotɔ hafi le miaƒe lɛtaa ŋu ɖom na mi.”\nƉoe Ɖe Amewo Ɖoe Ɖe Amewo Ðe Nàte Ŋu Ayi Ŋgɔ Geɖe Wu Le Mawusubɔsubɔ Mea?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 2016\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 2016\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA August 2016


2 Kronika 33 | Biblia Le Internet Dzi | Xexe Yeye Gɔmeɖeɖe\n2 Kronika 33:1-25\nYuda-fia Manase (1-9)\nManase trɔ tso eƒe mɔ vɔ̃wo dzi (10-17)\nManase ku (18-20)\nYuda-fia Amon (21-25)\n33 Manase+ xɔ ƒe wuieve esime wòzu fia, eye wòɖu fia ƒe blaatɔ̃ vɔ atɔ̃ le Yerusalem.+ 2 Ewɔ nu si nye vɔ̃ le Yehowa ŋkume, edze dukɔ siwo Yehowa nya le Israel-viwo ŋgɔ la ƒe ŋunyɔnuwo yome.+ 3 Egbugbɔ nuxeƒe siwo fofoa Hizkiya gbã la tu,+ eɖi vɔsamlekpuiwo na Baalwo, ewɔ Aserawo,* eye wòde ta agu na dziƒonuwo* katã hesubɔ wo.+ 4 Eɖi vɔsamlekpuiwo ɖe Yehowa ƒe aƒe,+ si ŋu Yehowa gblɔ le be, “Nye ŋkɔ anɔ Yerusalem tegbee” la me.+ 5 Eɖi vɔsamlekpuiwo na dziƒonuwo katã, le Yehowa ƒe aƒe la ƒe xɔxɔnu eveawo.+ 6 Ena eya ŋutɔ viawo to dzo me+ le Hinom Vi Ƒe Bali la me;+ eye wòwɔ akunya+ heka afa, esa dzo, eye wòɖo ŋɔliyɔlawo kple nukalawo.+ Ewɔ nu vɔ̃ɖi geɖe le Yehowa ŋkume tsɔ do dziku nɛ. 7 Etsɔ legba si wòwɔ la da ɖe Mawu vavã ƒe aƒe la me,+ aƒe si ŋu Mawu gblɔ le na David kple via Salomo be: “Aƒe sia me kple Yerusalem, si metia le Israel-toawo katã dome, ye matsɔ nye ŋkɔ aɖo tegbee.+ 8 Eye nyemagaɖe Israel ƒe afɔ ɖa le anyigba si metsɔ na wo tɔgbuiwo la dzi o, nenye be wolé Sewo, ɖoɖowo kple ʋɔnudrɔ̃ɖoɖo siwo katã mena wo to Mose dzi, me ɖe asi pɛpɛpɛ ko.” 9 Manase ble Yuda kple Yerusalem nɔlawo wowɔ nu vɔ̃ɖi wu dukɔ siwo Yehowa tsrɔ̃ ɖa gbidii le Israel-viwo ŋgɔ.+ 10 Eye Yehowa yi edzi nɔ nu ƒom na Manase kple eƒe dukɔ la, ke wometsɔ ɖeke le eme o.+ 11 Eya ta Yehowa na Asiria-fia ƒe aʋakplɔlawo va dze wo dzi, eye wode ga Manase hee do goe* eye wode akɔblikunyowu evee hekplɔe yi Babilon. 12 Esi wòɖo xaxa me la, eƒo koko na Yehowa eƒe Mawu la be wòave ye nu, eye wòbɔbɔ eɖokui ɖe anyi vevie le tɔgbuiawo ƒe Mawu la ŋkume. 13 Edo gbe ɖa nɛ, ale be wòse eƒe kukuɖeɖe kple koko si wòƒo be wòave ye nu la, eye wògakplɔe va Yerusalem hegbugbɔ fianyenye la nɛ.+ Eye Manase va nyae be Yehowae nye Mawu vavã la.+ 14 Le esia megbe la, eɖo gli egodotɔ ɖe David Ƒe Du+ la ŋu, le bali la me, tso Gihon+ ƒe ɣetoɖoƒe gome va se ɖe keke Tɔmelãgbo+ la nu ke, etso afi ma va to du la ŋu va do ɖe Ofel,+ eye gli la kɔ ŋutɔ. Azɔ hã, eɖo aʋakplɔlawo ɖe du sesẽwo katã me le Yuda. 15 Eɖe dutamawuawo kple legba la ɖa le Yehowa ƒe aƒe+ la me hekpe ɖe vɔsamlekpui siwo katã wòɖi ɖe Yehowa ƒe aƒe+ ƒe to la dzi kple Yerusalem la ŋuti, eye wòna wotsɔ wo ƒu gbe ɖe dua godo. 16 Azɔ hã, edzra Yehowa ƒe vɔsamlekpui la ɖo,+ eye wòde asi ŋutifafavɔwo+ kple akpedavɔwo+ sasa me le edzi, eye wògblɔ na Yuda be woasubɔ Yehowa, Israel ƒe Mawu la. 17 Ke hã, dukɔ la gasaa vɔ le nuxeƒewo kokoko; gake Yehowa woƒe Mawu lae wosanɛ na. 18 Manase ŋutinya susɔeawo kple gbe si wòdo ɖa na eƒe Mawu, kple ŋutegakpɔla siwo nɔ nu ƒom nɛ le Yehowa, Israel ƒe Mawu la ƒe ŋkɔ me la ƒe nyawo la, woŋlɔ wo ɖe Israel-fiawo ƒe ŋutinyagbalẽ me. 19 Eye eƒe gbedodoɖa+ kple ale si woɖo eƒe kukuɖeɖea ŋu nɛ, eƒe nu vɔ̃wo katã kple eƒe nuteƒemawɔmawɔ+ kple afi siwo wòtu nuxeƒewo ɖo hetsɔ Aserawo*+ kple legbawo ɖo, hafi va bɔbɔ eɖokui la, woŋlɔ wo ɖe eƒe ŋutegakpɔlawo ƒe ŋutinyawo me. 20 Eye wotsɔ Manase mlɔ tɔgbuiawo gbɔ, woɖii ɖe eƒe me; eye via Amon zu fia ɖe eteƒe.+ 21 Amon+ xɔ ƒe blaeve vɔ eve esime wòzu fia, eye wòɖu fia ƒe eve le Yerusalem.+ 22 Ewɔ nu si nye vɔ̃ le Yehowa ŋkume, abe ale si tututu fofoa Manase wɔ ene;+ eye Amon sa vɔ na legba siwo katã fofoa Manase wɔ,+ eye wòsubɔ wo. 23 Gake mebɔbɔ eɖokui le Yehowa ŋkume+ abe ale si fofoa Manase bɔbɔ eɖokui ene o;+ ke boŋ Amon dzi eƒe nu vɔ̃wo ɖe edzi. 24 Mlɔeba eŋumewo ɖo nugbe ɖe eŋu,+ eye wowui le eya ŋutɔ ƒe me. 25 Gake dukɔ la me tɔwo wu ame siwo katã ɖo nugbe ɖe Fia Amon+ ŋu, eye wotsɔ via Yosiya+ ɖo fiae ɖe eteƒe.\n^ Agate ŋu afia, “tso agato me.”


Yeremiya 49 | Biblia Le Internet Dzi | Xexe Yeye Gɔmeɖeɖe\nNya ɖe Amon ŋu (1-6)\nNya ɖe Edom ŋu (7-22)\nEdom maganye dukɔ anɔanyi o (17, 18)\nNya ɖe Damasko ŋu (23-27)\nNya ɖe Kedar kple Hazor ŋu (28-33)\nNya ɖe Elam ŋu (34-39)\n49 Ðe Amonitɔwo ŋu,+ ale Yehowa gblɔe nye esi: “Ðe viŋutsu aɖeke mele Israel si oa? Ðe domenyila aɖeke mele esi oa? Nu ka tae Malkam+ xɔ Gad wòzu etɔ?+ Eye nu ka tae eƒe amewo le Israel ƒe duwo me?” 2 “Yehowa be: ‘Eya ta kpɔ ɖa, ŋkekewo li gbɔna,Esime mana aʋaɣli naɖi ɖe Amonitɔwo+ ƒe du Raba+ ŋu. Azu anyiglãgo ɖeɖe sɔŋ,Eye woatɔ dzo eŋu duwo.’ ‘Israel axɔ ame siwo nyae de gbe la ƒe anyigbawo wòazu etɔ,’+ Yehowa ye gblɔe. 3 “‘Hesbon, fa avi vevie, elabena woda adzo Ai! Oo Raba ŋu duwo, mido ɣli. Mita akpanya. Mifa avi vevie, eye minɔ tsatsam le lãwo ƒe glikpɔwo* dome,Elabena woakplɔ Malkam ayi aboyo meHekpe ɖe eƒe trɔ̃nuawo kple eƒe amegãwo ŋu.+ 4 Nu ka tae nèle adegbe ƒom le bali la ŋu,Le wò bali si me tsi le sisim le la ŋu, Oo, vinyɔnu mawɔnuteƒe,Wò ame si le dzi ɖom ɖe wò kesinɔnuwo ŋu,Le gbɔgblɔm be: “Ame kae ava dze dzinye?”’” 5 “Aƒetɔ Dziɖulagã, aʋakɔwo ƒe Yehowa be: ‘Kpɔ ɖa, mehe ŋɔdzinu aɖeTso ame siwo katã ƒo xlã wò la gbɔ gbɔna dziwò. Woaka mi ahlẽ le goawo katã me,Eye ame aɖeke maƒo ame siwo si la nu ƒu o.’” 6 “‘Ke emegbe la, maƒo Amonitɔwo ƒe aboyomeawo nu ƒu,’ Yehowa ye gblɔe.” 7 Ðe Edom ŋu, ale aʋakɔwo ƒe Yehowa gblɔe nye esi: “Ðe nunya aɖeke megale Teman oa?+ Ðe aɖaŋuɖoɖo nyui bu ɖe nugɔmeselawoa? Ðe woƒe nunya ƒaƒãa? 8 Misi, migbugbɔ ɖe megbe! Oo Dedan+ nɔlawo, miyi ɖabe ɖe to me! Elabena mahe gbegblẽ ava Esau dzi,Ne ɣeyiɣi de be matrɔ susu ɖe eŋu. 9 Ne waintsetsexalawo ƒo ɖe dziwò la,Ðe womagblẽ nuku aɖewo ɖi be amewo nafɔ oa? Ne fiafiwo va le zã me la,Woagblẽ nu dome va se ɖe afi aɖe ko.+ 10 Ke maɖe ama Esau. Maklo nu le afi si wòbe ɖo la dzi,Ale be mate ŋu aɣla eɖokui o. Woatsrɔ̃ viawo, nɔviawo kple eƒe aƒelikawo,+Eye enu ayi.+ 11 Gblẽ wò tsyɔ̃eviwo ɖi,Eye maxɔ wo ɖe agbe,Eye wò ahosiwo aɖo ŋu ɖe ŋunye.” 12 Elabena ale Yehowa gblɔe nye esi: “Kpɔ ɖa! Ne ame siwo womebu fɔe be woano kplua o noe la, ɖe woagblẽ wò ya ɖi tomahemahea? Womagblẽ wò ɖi tomahemahee o, ke boŋ ànoe godoo.”+ 13 Yehowa be: “Elabena metà ɖokuinye be, Bozra azu ŋɔdzinu,+ vlodonu, aƒedo kple ɖiŋudonu ɖeɖe sɔŋ; eƒe duwo katã azu gbegbe ɖikaa.”+ 14 Mese nya aɖe tso Yehowa gbɔ,Woɖo ame ɖe dukɔwo dome be: “Miƒo takpli miaho ɖe eŋu;Midzra ɖo ɖe aʋa ŋu.”+ 15 “Kpɔ ɖa, mena nèle sue le dukɔwo dome,Eye nèzu vlodonu le amegbetɔwo dome.+ 16 Ŋɔdzi si nèdo na amewoKple wò dzi ƒe dada ble wò,Wò ame si le agato me,Eye nèle togbɛ kɔkɔtɔ kekeake dzi. Ne èwɔ atɔ ɖe kɔkɔƒe abe hɔ̃ ene hã la,Matutu wò aƒu anyi tso afi ma,” Yehowa ye gblɔe. 17 “Edom azu ŋɔdzinu.+ Ame sia ame si ato eŋu ava yi la ƒe nu aku, eye wòalia aku ɖe fuwɔame siwo katã va edzi la ta. 18 Ame aɖeke manɔ afi ma o, eye ame aɖeke matso aƒe ɖe afi ma o, abe ale si ko wotrɔ Sodom kple Gomora kpakple du siwo ƒo xlã wo la bu anyii ene,”+ Yehowa ye gblɔe. 19 “Kpɔ ɖa! Ame aɖe ado abe ale si dzata+ dona tso ave dodo siwo le Yordan ŋu me ene atso ɖe gbeɖuƒe siwo le dedie la ŋu, ke mana wòasi le egbɔ le aɖabaƒoƒo ɖeka me. Ame si wotia la, eyae matsɔ aɖo enu. Elabena ame kae de nunye, eye ame kae aʋli ho kplim? Lãkplɔvi kae ate ŋu atɔ ɖe ŋkunyeme?+ 20 Eya ta mise Yehowa ƒe nyametsotso* le Edom ŋu kple tame siwo wòɖo ɖe Teman+ nɔlawo ŋu: Vavãe, woahe lãha la ƒe viwo adzoe. Eye wòana woƒe nɔƒe nazu aƒedo le wo ta.+ 21 Anyigba ʋuʋu le woƒe anyidzedze ƒe ɖiɖi ta. Ɣli ɖi! Wose eƒe ɖiɖi le keke Ƒudzĩ+ la nu ke. 22 Kpɔ ɖa! Ame aɖe ayi dzi ʋĩi abe hɔ̃ ene ade agba anyi,+Eye wòakeke eƒe aʋalawo me aɖadze Bozra+ dzi. Gbe ma gbe la, Edom ƒe aʋawɔlawo ƒe dziAnɔ abe nyɔnu si le ku lém ƒe dzi ene.” 23 Ðe Damasko ŋu:+ “Ŋukpe lé Hamat+ kple Arpad,Elabena wose nya vɔ̃. Vɔvɔ̃ na dzi ɖe le wo ƒo. Atsiaƒu tsi dzodzodzoe, mate ŋu adze akɔ anyi o. 24 Dzi ɖe le Damasko ƒo. Etrɔ be yeasi, gake dzidzi ƒoe. Ele nu xam hele veve semAbe nyɔnu si le ku lém ene. 25 Aleke wòdzɔe be womegblẽ kafukafudu,Si nye aseyetsodu la ɖi o? 26 Elabena eƒe ɖekakpuiwo aku atsi eƒe ablɔwo me,Eye eƒe aʋawɔlawo katã nu ayi gbe ma gbe,” aʋakɔwo ƒe Yehowa ye gblɔe. 27 “Matɔ dzo Damasko ƒe gli la,Eye wòafiã Ben-Hadad ƒe mɔ́ sesẽwo.”+ 28 Nya ɖe Kedar+ kple Hazor-fiaɖuƒe siwo dzi Babilon-fia Nebukadnezar* ɖu la ŋu: Ale Yehowa gblɔe nye esi: “Miho yi Kedar,Eye mitsrɔ̃ Ɣedzeƒeviwo. 29 Woaxɔ woƒe agbadɔwo kple woƒe alẽhawo,Woƒe agbadɔvɔwo kple woƒe nuwo katã. Woakplɔ woƒe kposɔwo adzoe,Eye woado ɣli ɖo ɖe wo be, ‘Ŋɔdzi li godoo va kpe!’” 30 Yehowa be: “Mi Hazor nɔlawo, misi yi didiƒe! Miyi ɖaɣla ɖe agu me. Elabena Babilon-fia Nebukadnezar* de adaŋu ɖe mia ŋu,Eye wòɖo tame aɖe ɖe mia ŋu.” 31 Yehowa be: “Mitso, miho ɖe dukɔ si le ŋutifafa me,Eye wòli bɔkɔɔ la ŋu!” “Agbo kple gameti mele eŋu o; wosa ɖe aga. 32 Woƒe kposɔwo azu nuhaha,Eye woƒe lãha gbogboawo azu aboyonu. Maka logloƒlɔlawo+Ahlẽ ɖe ya sia ya nu,*Eye mahe gbegblẽ tso goawo katã me ava wo dzi,” Yehowa ye gblɔe. 33 “Hazor azu agbotoewo nɔƒe,Azu gbegbe tegbee. Ame aɖeke manɔ afi ma o,Eye ame aɖeke matso aƒe ɖe afi ma o.” 34 Esiae nye Yehowa ƒe gbe si va na nyagblɔɖila Yeremiya ɖe Elam+ ŋu, le Yuda-fia Zedekiya+ ƒe fiaɖuɖu ƒe gɔmedzedzea me: 35 “Ale aʋakɔwo ƒe Yehowa gblɔe nye esi: ‘Kpɔ ɖa, maŋe Elam+ ƒe dati, si nye woƒe ŋusẽ tsoƒe.* 36 Makplɔ ya eneawo tso dziƒo ƒe go eneawo dzi ava ƒo ɖe Elam dzi, maka wo ahlẽ ɖe ya siawo katã nu. Eye dukɔ aɖeke manɔ anyi, si me Elam ƒe ame siwo ka hlẽ la mayi o.’” 37 “Mana ŋɔdzi nalé Elamtɔwo le woƒe futɔwo kple ame siwo le didim be yewoaɖe woƒe agbe* ɖa la ŋkume; mahe vɔ̃, si nye dziku helĩhelĩ, ava wo dzi. Madɔ yi ɖe wo yome va se ɖe esime metsrɔ̃ wo vɔ keŋkeŋ,” Yehowa ye gblɔe. 38 Yehowa be: “Mali nye fiazikpui ɖe Elam,+ eye matsrɔ̃ fia kple amegãwo siaa ɖa le afi ma.” 39 “Ke le ŋkeke mlɔeawo me la, maƒo Elam ƒe aboyomeawo nu ƒu,” Yehowa ye gblɔe.\n^ Alo, “le alẽkpowo.”\n^ Alo, “adaŋu si wòde.”\n^ Alo, “go sia go me.”\n^ Egɔmeɖeɖe tẽe, “ŋusẽ ƒe gɔmedzedze.”